Рус миллатчиларининг жазосиз бошбошдоқлиги - BBC O'zbek\nРус миллатчиларининг жазосиз бошбошдоқлиги\nСвастика белгисини кўз-кўз қилган рус ирқчилари\nСўнгги кунларда Россияда бозорлар ва савдо нуқталаридан меҳнат муҳожирларини ушлаш ва босим ўтказиш кампанияси авж олмоқда. Биргина Москва шаҳри бозорларида мингдан ортиқ мигрантлар қўлга олинган. Санкт Петербург шаҳрида савдо расталарини меҳнат муҳожирларидан тозалаш амалиётини эса миллатчи ёшлар олиб бормоқда. Ижтимоий тармоқларда чиққан видеода ёш рус йигит қизлари қўлида тўқмоқ билан бозорларни тозалаётгани акс этган. Улар муҳожирларни қора деб ҳақоратлашади. Видеода бир гуруҳ ёшлар Санкт Петербургдаги бир дўкон атрофида ўзига хос “тартиб” ўрнатмоқда. Улар дўкон ташқарисидатурган меваларнинг сотувчисини талаб қилади. Сотувчи кўринавермагач, ушбу товарлар ҳеч кимники эканлигини айтишади ва атрофдагиларни текин олиб кетишга чорлайди. Тўданинг ичидан кимдир, териб қўйилган меваларни тепиб ерга тушира бошлайди.Тўданинг бир қарашда рус миллатчилари эканлигини пайқаб олиш қийин эмас. Улар кийиб олинган майкаларга “Бегоналар уйга кетадиган вақт бўлди”, “Биз билан худо” ёки немис фашистларининг свастика белгисини кўриш мумкин.Гуруҳ эгаси қочиб кетган молларни ер билан битта қилгач, уни мусодара қилиш учун полицияни чақиради. Ўзини видеода Дмитрий Евтушенко деб таништирган ва гуруҳга бошчилик қилиб юрган шахс полицияга ёрдам бермоқчи эканлигини айтади.“Мана шу нарсаларни ҳаммасини йиғиштириш керак. Тушунаман сизларларда ишчи етишмаслиги каби муаммолар бўлиши мумкин. Биз сизларнинг ишларингизни енгил қилиш учун ёрдам берамиз. Мана шундай ҳолат бор деб сизларга кўрсатамиз, биз ҳозир яна шу йўналиш бўйлаб юриб, нима бўлаётганини кўрсатамиз. Демак товар мусодара қилинади а?” – деб сўрайди Дмитрий Евтушенко.Полиция ходими ушбу кўнгиллиарининг гапини маъқуллаб тинглайди ва товар мусодара қилинишини айтади.Ушбу видео интернетда 27 июль куни пайдо бўлди. Уни «Невский экспресс» телекомпанияси жойлаган. Видео номи “Малласочлар тўқмоқ билан, ёки русча тозалаш - Питер” деб номланади.Тозаловчилар кўчада кўзга кўринган осиё миллатига мансуб шахсларни тўхтатиб ҳужжат сўрайди, уларни ҳақоратлайди ва ватанига кетишга чақиришади.- Қора, йўқол бу ердан, қиз боладан узр сўра, деб Дмитрий Евтушенко афтидан Марказий осиёлик йигитни туртади.Тўда йигитга босим қилар, кимдир сўкар, кимдир туртарди. Ҳодиса жойига етиб келган полиция ходими, босим остида мигрант йигитнинг ҳужжатларини сўрайди ва полиция бўлимига олиб кетади. Тўда иш аъло бажарилганидан қарсаклар билан кузатиб қўяди.ҚарсакБи-би-си «Невский экспресс» телекомпанияси бош муҳаррири Татьяна Маршанова билан боғланиб ирқий камситиш мавжуд бўлган видеони интернетга жойлашдан мақсад нималагини сўради.Татьяна Маршанова видеода бу камситиш борлигини билмаслигини айтди. У видеони кўриб жойлагани ва “қора” деган сўзни эшитмаганини билдирди.Би-би-си ундан агар шундай жойини кўрса видоени олиб ташлайсизми, деган саволга “йўқ” дея жавоб берди.35 йилдан бери Санкт Петербургда истиқомат қиладиган тошкентлик Ҳамид ака маҳаллий ахоли томонидан муҳожирларга нисбатан муносабатнинг ёмонлашаётганига уларнинг кўпайиб кетаётгани билан изоҳлайди. Ленинград вилоятига муҳожирларнинг ишлаши учун 100 минг квота берилади, аммо ўзбекларнинг ўзи 650 мингтани ташкил қилади.“Рус халқи ҳали ўргангани йўқ. Бу даражагача етиб боргани йўқ. Парижга борсангиз 30-40 фоиз аҳоли қора танлилар, Америкада ундан ҳам кўп. Охири президенти ҳам қора танли бўлди. Уларда бу одатий ҳол. Россияда бунақа нарсадан ўзларининг жони чиқаяпти. Ўрисларнинг жони чиқаяпти, Кремлда ўтирган катталар бундан дарров фойдаланишади”, - дейди Ҳамид ака.Ҳамид ака видеода акс этган миллатчи ёшларнинг ҳукумат томонидан қўллаб қувватланишига ишонади. Бундан ташқари Москва шаҳри мэри курсисига бўладиган сайлов олдидан бу каби кампаниялар атайин уюштирилаётган бўлиши ҳам мумкин.Суҳбатдошимиз ўзбек меҳнат муҳожирлари ўз ҳуқуқини талаб қила олмаслигини, чунки меҳнат муҳожирининг ўзи қалбаки ҳужжат билан юришини айтади.“Чунки кўпчилигининг ҳужжати нотўғри. Бир амаллаб арзон бўлсин деб, 1-2 минг рубл бериб қалбаки рўйхатдан ўтиб олади. Уларнинг тили қисиқ ғиринг деёлмайди. Ғинг деса, ўзининг пулига барров депортация қилиб юборади”, - дейди Ҳамид ака.Санкт Петербургда жойлашган “Умид” Ўзбекистон ватандошларининг минтақавий жамияти раиси Алижон Ҳайдаров цивилизион мамлакатда бундай ҳолатларнинг учрашини қоралайди. Жамият шаҳардаги бошқа миллий диспора вакиллари билан бирга видеодаги ҳолатлар юзасидан прокуратурага мурожаат қилмоқчи.“Озарбайжон, тожик ва ўзбек жамиятлари биргалашиб прокуратурага хат тайёрлаяпмиз. Бизга нисбатан, “қора, бу ердан йўқол” деган видеода мавжуд исботларни келтирамиз. Миллатни ҳақарот қилиш бўйича шикоят қиламиз”, - дейди Алижон Ҳайдаров.Жамият шаҳардаги ўзбеклар билан гаплашган ва уларни ноқонуний ишларда ишламасликка чақирган.“Ватандошларимизга сотувга рухсати йўқ жойларда ишламанглар деяпмиз. Чунки уларни қўйган одамларнинг ўзлари йўқ. Қўлга эса бизнинг одамлар тушаяпти. Иш берувчи муҳожирларни ҳамма ҳужжат жойида, деб алдаб ишга олаяпти. Энди эса уларни депорт қилишяпти”, - дейди Алижон Ҳайдаров.


Кутилмаган хабар. Флойд Мейвезер ММА жангидан воз кечди / Olamsport.com\n08 ноя 09:48\nКутилмаган хабар. Флойд Мейвезер ММА жангидан воз кечди\nТеглар : ММАМейвезерНасукава\nАмерикалик енгилмас боксчи Флойд Мейвезер аралаш қоидалар бўйича ўтказиладиган илк жангидан воз кечди.\nМейвезер шу йилнинг 31 декабрь куни Саитама шаҳрида япониялик кикбоксчи Теншин Насукавага қарши жанг ўтказиши керак эди.\n“Биринчидан, мен, Флойд Мейвезер ҳеч қачон Теншин Насукава билан ўтказиладиган жанг расман эълон қилмаганман. Шунчаки мендан уч раунддан иборат жами 9 дақиқалик кўргазмали жангда иштирок этиб беришимни сўрашганди.\nБу таклифни Rizin Fightning Federation компанияси берган эди. One Entertainment компанияси вакили Брент Жонсон ҳам бу кўргазмали жанг катта гонорар эвазига кам сонли бадавлат инсонлар учун ўтказилишини айтганди. Кейин жанг шунчаки шоу характерида бўлиб, бутун дунёга трансляция қилинмаслиги ҳам таъкидланган эди.\nАфсуски, биз матбуот анжуманида хайратдан ёқа ушладик. Унда ташкилотчилар жанг ростмана аралаш қоидалар асосида ўтказилиши ва бутун дунёга трансляция қилинишини маълум қилишди. Мен жанжал кўтариб ўтирмадим ва оддийгина қилиб бу жанг ўтказилмайди дедим. Мухлислардан бу ҳолат учун узр сўрайман. Кечиримнинг каттасини ташкилотчилар сўрашлари керак”, - деди Мейвезер.\n08 ноя 13:14:39\nОдаммасда бу кораялок.


Натижалар қониқарли эмас: Президент «Навоий» логистика маркази фаолиятига бағишланган йиғилиш ўтказдиHaqida.net\nHome Dunyo Натижалар қониқарли эмас: Президент «Навоий» логистика маркази фаолиятига бағишланган йиғилиш ўтказди\n2008 йили Навоий шаҳри аэропорти базасида халқаро интермодал логистика маркази ташкил қилиниб, Ўзбекистон транспорт-транзит салоҳиятини янада юксалтириш ҳамда «Навоий» эркин иқтисодий зонасида ишлаб чиқарилган маҳсулотларни ташқи бозорларга етказиш йўлга қўйилган эди.\nУшбу логистика марказига аввалбошдан барча турдаги солиқ имтиёзлари ва божхона преференциялари берилди. Йўлдош инфратузилма барпо этилди, бошқарув «Korean Air» компаниясига топширилди.\n“Бундай ҳолат юзага келишига бу соҳага бевосита масъул бўлган айрим мансабдор шахсларнинг бепарволиги, масъулиятсизлиги, ушбу марказни чуқур ўйланган стратегия асосида ривожлантирмагани сабаб бўлди, — деди давлатимиз раҳбари. — Кўп йиллар мобайнида Навоий аэропорти ва логистика марказининг ноёблиги, жозибадорлиги, бошқалардан ажралиб туриши тўғрисида баландпарвоз гаплардан нарига ўтилмади”.\n“Ишни ташкил қилишга муносабатнинг қанчалар аянчли ҳолда бўлганини шундан ҳам билса бўладики, ҳозирги кунгача «Навоий» логистика маркази объектларини фойдаланишга топшириш бўйича давлат қабули амалга оширилмаган, — деб қайд этди Президент. — Марказдаги ёқилғи-мойлаш материалларини сақлаш сиғимлари ҳам охиригача қуриб битказилмаган”.\nВаҳоланки, халқаро транспорт-транзит соҳаси, айниқса, ҳаво транспортида юк ташиш энг сердаромад соҳалардан биридир. Мисол учун, Дубай халқаро аэропорти йилига 3 миллион тоннагача юк ўтказиб, 26 миллиард долларга яқин даромад топади. Қозоғистон Республикаси Остона шаҳрида бир йилда 1,5 миллион тонна юк ўтказиш қувватига эга бўлган логистика марказини ташкил қилишни режалаштираётгани ҳам шундан. «Навоий» логистика марказини бундай ҳаблар билан солиштириб бўлмайди. Бу ҳолатда рақобат қилиш жуда қийин.\nХорижий юк ташувчи субъектлар «Навоий» логистика маркази имкониятларидан фойдаланишга қизиқиш билдирмаяпти. Бунинг асосий сабаби авиакеросин етказиб беришда узилишлар мавжудлигидир. Бу турдаги ёқилғига бугунги кунда ҳафталик эҳтиёж 950 тонна эканига қарамай, нефтни қайта ишлаш заводлари томонидан атиги 600 тонна ажратилмоқда.\nМаҳаллий импортчиларда ҳам ўз юкларини «Навоий» ҳаби орқали қабул қилиб олишга қизиқиш йўқ. Чунки инфратузилма талаб даражасида ривожлантирилмаган. Импорт юкларнинг аксарияти Тошкент аэропорти орқали кириб келмоқда.\n«Ўзбекистон ҳаво йўллари» миллий авиакомпаниясига тегишли ташкилотлар билан биргаликда амалдаги тарифларни қайта кўриб чиқиб, оптимал тарзда пасайтириш, логистика марказлари тажрибасини ўрганиш бўйича ишчи гуруҳ тузиш вазифаси юкланди. Миллий авиакомпания Навоий шаҳри аэропортига дунёнинг етакчи юк ташувчи компанияларини жалб қилиш ишларини янада фаоллаштиради, почта юкларини ташувчи етакчи хорижий компаниялар билан ҳамкорлик ўрнатиб, «Навоий» ҳабида минтақавий почта-алоқа воситалари тузилмасини ташкил этиш каби чораларни ўз ичига олган «йўл харита»сини ишлаб чиқади.


Англия миллий жамоасининг собиқ ҳимоячиси футболчилик фаолиятини тиклади\nАнглия миллий жамоаси\nАнглия миллий жамоасининг собиқ ҳимоячиси Жолеон Лескотт футболчилик фаолиятини тиклади.\n38 ёшли ўйинчи Испаниянинг 3-дивизионида ҳаракат қиладиган «Расинг Мурсия» клуби билан шартнома имзолади. Битим муддати ошкор қилинмади.\nКлуб расмий сайтининг ёзишича, Лескотт Испания Кубоги доирасида «Леванте»га қарши баҳсда майдонга тушади.\nМаълумот учун, Лескотт фаолиятини 3 йил аввал якунлаган эди. Унинг сўнгги жамоаси «Сандерленд» эди. Шунингдек, у фаолияти давомида «Вулверҳэмптон», «Вест Бромвич», «Эвертон», «Манчестер Сити» ва «Астон Вилла» каби клубларда ҳам ҳаракат қилган, 2007-2013 йиллар оралиғида Англия миллий жамоасига чақирилган.\nАввалроқ «Расинг Мурсия» президенти «Барселона»нинг собиқ ҳужумчиси Самюэль Это'О жамоа сафига қўшилиши мумкинлигини эълон қилганди.


ЭНЕРГЕТИКА ВАЗИРЛИГИ ТУРИСТИК АВТОБУС БИЛАН БОҒЛИҚ ВАЗИЯТГА АНИҚЛИК КИРИТДИ – Telegraph\nЭНЕРГЕТИКА ВАЗИРЛИГИ ТУРИСТИК АВТОБУС БИЛАН БОҒЛИҚ ВАЗИЯТГА АНИҚЛИК КИРИТДИ\n@minenergy_uz October 10, 2019\nЎзбекистон Республикаси Энергетика вазирлиги интернет тармоғида тарқатилган навбатдаги вазиятни таҳлил қилди. Бу гал АЁҚШ да туристик автобуснинг тўхтатиб турилиши ҳақида сўз бормоқда.\nТарқатилган маълумотда транспорт воситасига дизель ёқилғисини қуйиш билан боғлиқ муаммо туғилгани туфайли хорижий туристлар автобусининг 2 соатга кечиктирилгани ҳақида ҳикоя қилинади. Бу воқеа 2 октябрда ва Самарқанд-Қарши трассасида Косон ёқилғи қуйиш шахобчасида бўлган, деб кўрсатилади.\nТаъкидлаш керакки, Ўзбекистон Республикаси Туризм ривожлантириш давлат қўмитасининг шу йил 9 октябрдаги изоҳига кўра, туристик автобус ушбу АЁҚШ шахобчасига сайёҳлар қўшимча объектларни кўриш истагии билдиргани туфайли келган. Аммо ҳар қандай ҳолатда сайёҳларга тўлақонли хизматлар кўрсатилиш учун жавобгарлик турни ташкил қилган туристик компания зиммасида бўлади.\nЎз навбатида, ёқилғи қуйиш станцияларининг дизель ёқилғиси билан таъминланганлиги масаласи бўйича Энергетика вазирлиги қуйидагиларни таъкидлайди.\nЎзбекистон ёқилғини хўжалик юритувчи субъектларга, шу жумладан, АЁҚШ ларга сотишда бозор муносабатларига амал қилади. Ҳозирги пайтда ушбу дизель ёқилғисини сотиш биржа савдолари орқали амалга оширилади. Бунда бозор тамойилига амал қилинади – биржадаги нарх ҳақиқий эҳтиёжни кўрсатади. Дотацияланган тақсимот даври тугамоқда. Демак, АЁҚШ мутлақо мустақил хўжалик юритувчи субъект, айни пайтда тижорий субъект сифатида мижозга ўз вақтида (яъни – дарҳол) ёқилғи сотиш ва натижада қанча фойда олиш масаласини ўзи ҳал қилади.\nТижорий субъектларнинг аксарияти ўз бозоридаги конъюнктурани, бу ўринда – мижозлар эҳтиёжларини қондириш учун ёқилғи ҳажмини яхши билгани туфайли даромад олади ва ривожлана боради. АЁҚШ даги ҳолатга келсак, туристик автобус ҳайдовчиси ёқилғи қуйишни истаган, аммо бу АЁҚШда барча ҳолатлар эътиборга олинмаган.\nТаъкидлаш керакки, шу йилнинг сентябрида 45,4 минг тонна дизель ёқилғиси биржага қўйилган. Шундан 14,6 минг тоннаси сотилган, яъни таклиф талабдан ортиқ бўлган. Бунда қандайдир етказиб берилмаслик ҳақида гап бўлиши мумкин эмас.\nБу жараёнда мамлактимиздаги барча юридик шахслар, шу жумладан, туристик фирмалар ўз эҳтиёжлари учун тўсиқсиз дизель ёқилғисини сотиб олиши мумкин. Аммо бунда янгиликлардан фойдаланишни ҳам ўрганиш зарурдир.\nДарҳақиқат, АЁҚШ ва бошқа тижорий субъектлар эндигина оқилона тадбиркорлик қилишни ўрганмоқда. Зеро, бозор муносабатлари шуни тақозо қилади. Шундагина рақобат шаклланиб, хўжалик юритувчи субъектлар самарали ишлай бошлайди ва мижозларга қулай шароитларни яратади.


Уруғчилик кластерларини ташкил этиш учун танловларни ўтказиш тартиби тўғрисида Низом (ЎзР ВМ 18.06.2019 й. 512-сон қарорига 2-илова) | Уруғчилик. Наслчилик иши. Селекция. Тажриба хўжалиги | Қишлоқ ва сув хўжалиги | Иқтисодиётнинг айрим соҳалари | ЎзР КонунчилигиМаълумотлар тизими «Уруғчилик кластерларини ташкил этиш учун танловларни ўтказиш тартиби тўғрисида Низом (ЎзР ВМ 18.06.2019 й. 512-сон қарорига 2-илова)» | NRM.uz\nЎзР Конунчилиги/ Иқтисодиётнинг айрим соҳалари/ Қишлоқ ва сув хўжалиги/ Уруғчилик. Наслчилик иши. Селекция. Тажриба хўжалиги/ Уруғчилик кластерларини ташкил этиш учун танловларни ўтказиш тартиби тўғрисида Низом (ЎзР ВМ 18.06.2019 й. 512-сон қарорига 2-илова)\nУруғчилик кластерларини ташкил этиш учун\nтанловларни ўтказиш тартиби тўғрисида\n1. Мазкур Низом уруғчилик кластерлари ташкил этиш учун танловларни (кейинги ўринларда танлов деб аталади) ўтказиш тартибини белгилайди.\nуруғчилик кластери - илғор технологияларни жорий қилиш ҳамда давлат ва халқаро стандартларга мувофиқ ҳолда уруғликлар тайёрлаш ва реализация қилиш учун ишлаб чиқариш корхоналари, таълим ва илмий-тадқиқот муассасалари билан бевосита ва узвий алоқаларга эга қишлоқ хўжалиги ташкилоти;\nМарказ - Ўзбекистон Республикаси Қишлоқ хўжалиги вазирлиги ҳузуридаги "Уруғчиликни ривожлантириш маркази" Давлат унитар корхонаси;\nинвестор - келишув тузган юридик ёки жисмоний шахс. Давлат ташкилотлари хусусий шерик сифатида иштирок этишлари, шунингдек, хусусий шерик тарафидан қатнашишлари мумкин эмас;\nлойиҳа - уруғчилик кластерлари ташкил этиш соҳасида инвестицион ва инновацион чора-тадбирлар мажмуи.\n3. Уруғчилик кластерлари қуйидаги тамойилларга асосан ташкил этилади:\nахборотнинг очиқлиги ва эркинлиги, давлат сири ва қонун билан ҳимоя қилинадиган махфий маълумотлар сирасига кирадиган маълумотлар бундан мустасно;\nкамситилишга йўл қўймаслик, келишув томонларининг тенг ҳуқуқлилиги;\nтомонларнинг келишув бўйича мажбуриятларини виждонан бажариши;\nтомонлар ўртасида хатарлар ва мажбуриятларнинг адолатли тақсимланиши;\nтомонлар ўзаро муносабатларининг шартномавий асоси.\n4. Уруғчилик кластерлари яратиш учун инвесторларни жалб қилиш қуйидаги мақсадлар учун амалга оширилади:\nдавлат ва халқаро стандартларга мувофиқ ҳолда, шунингдек, гидропоника ва аэропоника технологияларини қўллаган ҳолда ҳимояланган тупроқда техник, донли, дон-дуккакли, сабзавот, полиз, мойли, озуқа ва бошқа экинлар уруғликларини ишлаб чиқариш, тайёрлаш ва реализация қилиш, шунингдек, экспорт қилиш;\nуруғчилик кластерларида техник, донли, дон-дуккакли, сабзавот, полиз, мойли, озуқа ва бошқа экинлар бирламчи уруғчилигини, шунингдек, ўсимликлар биотехнологиясини ташкил этиш;\nмавжуд маҳаллий ва хорижий навлар селекцияси коллекцияси асосида юқори ҳосилдорликка, сифатга эга, зарарли организм ва касалликларга чидамли, юқори қўшилган қийматга эга рақобатбардош маҳсулот ишлаб чиқаришга йўналтирилган қишлоқ хўжалиги экинлари нав ва дурагайларини ишлаб чиқариш тизимини яратиш;\nўз маблағи ва тўғридан-тўғри хорижий инвестицияларни, шунингдек, тижорат банклари кредитларини жалб этиш ҳисобига қишлоқ хўжалиги маҳсулотларини чуқур қайта ишлаш ва рақобатбардош уруғликларни ишлаб чиқаришни йўлга қўйиш;\nЎзбекистон Республикаси Қишлоқ хўжалиги вазирлиги ҳузуридаги "Уруғчиликни ривожлантириш маркази" Давлат унитар корхонаси (кейинги ўринларда - Марказ деб аталади), илмий ва таълим муассасалари билан ҳамкорликда уруғчилик соҳасида, қишлоқ хўжалиги экинлари янги нав ва дурагайларини яратиш бўйича тадқиқотлар ўтказишда амалий ёрдам кўрсатиш;\nшартнома асосида қишлоқ хўжалиги ишлаб чиқарувчилари ва таълим муасассаларига уруғчилик соҳасида кадрлар малакасини оширишда амалий ёрдам кўрсатиш.\n5. Уруғчилик кластерларини ташкил этишда инвесторни танлаш танлов асосида амалга оширилади.\n6. Танлов ўтказиш бўйича ташкилотчи - Ўзбекистон Республикаси Қишлоқ хўжалиги вазирлиги (кейинги ўринларда Вазирлик деб аталади).\nтанлов комиссияси аъзолари чақирувини, уларга ишлаш хоналари, оргтехника, мажлис ўтказиш учун керакли материаллар билан таъминланишини ташкиллаштиради, шунингдек, танлов билан боғлиқ барча харажатларни қоплайди;\nтанлов комиссияси топшириғи асосида таклифномалар тарқатади ва ўзаро ёзишмаларни юритади;\nиштирокчилардан танлов таклифларини қабул қилади, уларнинг ҳисобини юритади, танлов комиссияси томонидан белгиланган тартибда хатжилд очилгунга қадар бутлигини, махфийлигини таъминлайди;\nтанлов комиссияси томонидан жалб этилган эксперт ва консультантлар фаолиятини мувофиқлаштиради, шунингдек, уларга ҳақ тўлаш харажатларини қоплайди.\n7. Танлов комиссияси таркиби (кейинги ўринларда Комиссия деб аталади) Вазирлик томонидан шакллантирилади ва Ўзбекистон Республикаси Қишлоқ хўжалиги вазирлигининг буйруғи билан тасдиқланади.\nКомиссия ишчи органи Марказ ҳисобланади.\n8. Комиссия таркибига Марказ, Ўзбекистон Республикаси Қишлоқ хўжалиги вазирлиги, Ўзбекистон Республикаси Вазирлар Маҳкамаси ҳузуридаги Агросаноат мажмуаси устидан назорат қилиш инспекцияси, "Ўзпахтасаноат" АЖ, "Ўздонмаҳсулот" АК, Давлат активларини бошқариш агентлиги, шунингдек, жойлардаги давлат ҳокимияти органлари вакиллари киритилиши мумкин.\nКомиссия аъзолари сони тоқ бўлиши ва тўққиз кишидан кам бўлмаслиги керак. Комиссияга Ўзбекистон Республикаси қишлоқ хўжалиги вазири раислик қилади.\nа) мустақил тарзда ўз иш регламентини ишлаб чиқиш ва тасдиқлаш;\nб) танлов ўзказиш тўғрисидаги хабарномада кўрсатилган танлов муддатидан бир ойдан кечиктирмасдан танлов ҳужжатларини тақдим этган барча иштирокчиларни ёзма огоҳлантирган ҳолда, шунингдек, Низомнинг 20-бандида кўзда тутилган ахборот ресурсларида эълон қилган ҳолда танлов таклифларини тақдим этиш муддатларини узайтириш ёки танлов ўтказиш муддатларини ўзгартиш бўйича қарор қабул қилиш;\nв) тушунарли бўлган, умумқабул қилинган белгилар ва номланишлардан фойдаланиб тузилган, иккиёқлама талқин этилмайдиган танлов ҳужжатларини тасдиқлаш;\nг) хатжилд очилгандан уч иш кунидан ошмаган муддатда танлов таклифларини кўриб чиқиш ва танлов ғолибини аниқлаш муддатини белгилаш;\nд) иштирокчиларни огоҳлантириш ва рад этиш сабабини кўрсатган ҳолда танлов ҳужжатларига ва танлов ўтказиш шартларига мувофиқ бўлмаган иштирочилар таклифларини рад этиш;\nе) танловни қуйидаги ҳолларда ўтказилмаган деб эълон қилиш:\nхабарномада кўрсатилган муддатда бирорта ҳам сўровнома келиб тушмаганда;\nбарча тақдим этилган танлов таклифларининг танлов ҳужжатлари шартларига мувофиқ бўлмаганда;\nмазкур Низом шартлари ва бошқа норматив-ҳуқуқий ҳужжатлар шартларининг бузилиши, қасддан келишув ва танлов ўтказиш жараёнини бузувчи бошқа кўзда тутилмаган ҳолатлар аниқланганда.\n10. Комиссия қуйидагилар учун жавобгардир:\nўз фаолиятини шахсий иштирок тартибида ташкил этилишини таъминлашга;\nхатжилдлар очилишида ва танлов натижалари эълон қилинишида иштирокчилар ёки уларнинг ишончли вакиллари ва тегишли туман (шаҳар) ҳокимликлари вакилларининг иштироки учун шароитни таъминлашга;\nхатжилдларга қўйилган муҳрлар бутунлигини текширишни амалга оширишга;\nтанлов натижалари бўйича қарор қабул қилишда шартлар якдиллигини ва софдилликни таъминлашга;\nтанлов таклифларини кўриб чиқишда махфийликни таъминлашга;\nбелгиланган кун ва соатда танлов таклифлари солинган биринчи хатжилдларни, иккинчиларини эса танлов ҳужжатлари таклифлари бўйича низолар вужудга келганда очишга;\nтанлов таклифлари солинган хатжилдлар очилишида танлов шартлари ва муолажаларига амал қилишни, танлов ҳужжатларида белгиланган ҳужжатлар борлигини текширишга.\n11. Танлов комиссияси қарорлари комиссия йиғилишларида комиссия аъзоларининг учда икки қисмидан кам бўлмаган ҳолларда ҳақиқий ҳисобланади.\nҚарорлар йиғилишда иштирок этган комиссия аъзоларининг кўпчилик овози билан қабул қилинади. Овозлар тенг келган ҳолларда комиссия раисининг овози ҳал қилувчи овоз ҳисобланади.\nКомиссия йиғилиши ўтказиладиган жой, сана ва вақти ҳақида комиссия аъзолари ўз вақтида хабардор қилиниши керак. Комиссия аъзолари томонидан сиртдан овоз бериш орқали қарор қабул қилиш, шунингдек, ўз ваколатларини бошқа шахсларга ўтказишга йўл қўйилмайди.\n12. Танлов комиссияси қарорлари ёзма баённома тарзида расмийлаштирилади ва танлов иштирокчиларига уч иш куни мобайнида етказилади.\n2-БОБ. ИНВЕСТОР ТАРАФИДАН ЛОЙИҲА\nТАШАББУСИНИ ИЛГАРИ СУРИШ ТАРТИБИ\n13. Уруғчилик кластери ташкил этишга ҳохиш билдирган юридик шахс (кейинги ўринларда - талабгор деб аталади) Вазирликкка тегишли ариза тақдим этади.\n14. Талабгор танловда иштирок этиш учун Вазирликка аризага илова қилган ҳолда қуйидаги ҳужжатларни тақдим этади:\nтанловда иштирок этиш учун тақдим этилган ариза санасидан бир ойдан кўп бўлмаган, солиқлар, йиғимлар, бошқа мажбурий тўловлар ва бошқа молиявий санкциялар бўйича қарздорликлар мавжуд эмаслиги тўғрисида маълумотлар;\nлойиҳа амалга оширилишининг молиявий имкониятини тасдиқловчи инвесторнинг соф активлари, лойиҳа қийматининг 25 фоизидан кам бўлмаган миқдордаги бошқа ташкилотнинг кафиллиги тўғрисида маълумотлар;\nуруғчилик кластери ташкил этиш учун дастлабки техник-иқтисодий кўрсаткичлар.\nТанловда иштирок этиш учун қайта ташкил этиш, ликвидация ёки мол-мулкига банд солинган банкротлик жараёнидаги талабгорлар қўйилмайди.\n15. Лойиҳани амалга ошириш бўйича келиб тушган ариза танлов комиссияси ва Марказ билан ҳамкорликда беш иш куни мобайнида мазкур Низом шартларига мувофиқлиги бўйича кўриб чиқилади.\n16. Мазкур Низомда кўрсатилган талаблари бузилган ҳолда тақдим этилган ҳужжатлар бир иш куни мобайнида талабгорга қайтарилади.\nТақдим этилган аризада йўл қўйилган камчиликларни бартараф этган ҳолда қонунчилик нормаларига мувофиқ Вазирликка қайта кўриб чиқиш учун такрорий тақдим этиш муддатлари аниқ кўрсатилган ҳолда ёзма равишда, шунингдек, электрон ахборот тизими воситасида талабгорга хабарнома юборилади.\nТалабгор томонидан камчиликлар бартараф этиш ва ҳужжатларни қайта кўриб чиқиш учун тақдим этиш муддати ёзма ёки электрон хабарнома қабул қилингандан бошлаб ўн кундан муддат кам бўлмаслиги керак.\nҚайта тақдим этилган ҳужжатлар қайта тақдим этилган куни қабул қилинган деб ҳисобланади.\n3-БОБ. МАРКАЗ ТАРАФИДАН ЛОЙИҲА\n17. Марказ эҳтиёжлардан келиб чиқиб, шунингдек, Қорақалпоғистон Республикаси Вазирлар Кенгаши, вилоятлар ҳокимликларидан келиб тушган таклифлар ўрганиб чиқилиши натижасида лойиҳани амалга ошириш ташаббусини илгари суриши мумкин.\n18. Танлов ўтказиш мазкур Низомнинг 4-бобида белгиланган тартибда ва Низомга иловада келтирилган схемага мувофиқ амалга оширилади.\n4-БОБ. ТАНЛОВ ЎТКАЗИШ ТАРТИБИ\n19. Вазирлик танлов бошланишидан ўн календар кун олдин мажбурий тартибда Вазирлик расмий сайтида, шунингдек, бошқа оммавий ахборот воситалари манбаларида, шу жумладан Интернет тармоғида танлов ўтказиш тўғрисида эълон жойлаштиради.\n20. Танлов тўғрисидаги эълонда қуйидаги маълумотлари бўлиши талаб этилади:\nМарказнинг номи, почта манзили, алоқа телефон рақамлари ва электрон почта манзили;\nобъектнинг номи, жойлашуви, миқдори ва тавсифи (характеристикаси);\nлойиҳани амалга ошириш шартлари;\nталаб этиладиган инвестицион мажбуриятларнинг энг кам миқдори;\nтанлов таклифлари қабул қилинадиган охирги муддат (йил, ой, кун ва соати кўрсатилган ҳолда).\n21. Танлов ҳужжатлари йиғмажилди қуйидагиларни ўз ичига олади:\nталабгорлар учун қўлланма;\nШуниндек, танлов ҳужжатларига танлов комиссияси томонидан тасдиқланадиган танлов ғолибини аниқлаш мезонлари ҳам илова қилинади. Танлов ғолибини аниқлаш мезонларида танловнинг техник ва тижорат қисмларига қўйиладиган баллар кўрсатилади, бунда танлов техник қисмига қўйиладиган баллар жами тўпланган баллнинг камида 70 фоизиини ташкил этиши керак.\n22. Танлов талабгорлари учун қўлланма қуйидагиларни ўз ичига олади:\nтанлов ўтказиш қоидалари билан танишиш учун керак бўладиган Марказнинг почта манзили, алоқа телефони ва факс рақамлари, электрон почта манзили;\nтанловда иштирок этиш учун талаб этиладиган ҳужжатларни расмийлаштириш тартиби;\nтанлов таклифларини расмийлаштиришга бўлган талаблар;\nтанлов таклифларини тақдим этиш жараёнига бўлган талаблар;\nтанлов таклифлари солинган хатжилдни очиш тартиби;\n23. Танлов ҳужжатлари техник қисми қуйидагиларни ўз ичига олиши керак:\nуруғчилик кластери ташкил этиш шартлари ва мақсадлари:\nтанлов шартларини бажариш бўйича шартнома лойиҳаси;\nуруғчилик кластери ташкил этиш учун ер майдонлари ажратиш бўйича материаллар;\nтанлов ғолибининг атроф муҳитни ҳимоя қилиш, экологик хавфсизлик талабларига, шунингдек, санитар ва ёнғин хавфсизлиги норма ва қоидаларига амал қилиш мажбуриятлари.\n24. Танлов ҳужжатлари тижорат қисми уруғчилик кластери ташкил этиш бўйича киритиладиган инвестиция ҳажми таклифини ўз ичига олиши керак.\n25. Талабгорлар эълон берилгандан сўнг танлов ҳужжатларини оладилар.\n26. Танловда иштирок этиш учун талабгор ёки унинг вакили шахсан ёки почта орқали буюртма хат билан танлов эълонида ўрнатилган муддатларда Вазирликка икки нусхада қуйидаги ҳужжатларни илова қилган ҳолда тақдим этади:\nтанлов ҳужжатларига қўйилган талабларга мувофиқ тузилган танлов таклифи;\nлойиҳанинг талабгорнинг ўз маблағлари, шунингдек, кредит ресурслари ҳисобидан молиялаштирилиши тўғрисидаги маълумотлар;\nлойиҳанинг амалга оширилиши молиявий имкониятини тасдиқловчи, танлов иштирокчисининг соф активлари, бошқа ташкилотнинг танлов иштирокчиси киритаётган инвестицияларнинг 25 фоизидан кам бўлмаган миқдордаги кафиллиги тўғрисидаги маълумотлар.\nТанловда иштирок этиш учун қайта ташкил этиш, ликвидация ёки мол-мулкига банд солинган банкротлик жараёнидаги талабгорлар қўйилмайди. Қайта ташкил этиш, ликвидация ёки мол-мулкига банд солинган банкротлик жараёнидаги талабгорлар тўғрисидаги маълумотлар танлов комиссияси томонидан тегишли ташкилот ва давлат органларига сўровнома юбориш орқали тасдиқланади.\nТанловда иштирок этиш учун берилган аризага илова қилинган барча ҳужжатлар муҳрланган (имзо билан тасдиқланган) хатжилдларда тақдим этилади.\nТақдим этилган ҳужжатларнинг барча варақлари талабгор томонидан имзо билан тасдиқланиши керак.\nТанлов таклифлари амал қилиш муддати танлов ҳужжатларида белгиланади.\n27. Танлов комиссияси томонидан белгиланган кун ва соатда танлов таклифлари солинган биринчи хатжилдлар очилади. Иккинчи хатжилдлар Вазирликда сақланади ва танлов таклифлари маъноси бўйича низолар вужудга келган тақдирда очилади.\nТалабгорлар танлов таклифлари солинган хатжилдлар очилишида иштирок этишлари мумкин.\nТанлов комиссияси томонидан танлов таклифлари солинган хатжилдлар очилишида танлов шартлари ва жараёнларига амал қилиш, танлов ҳужжатларида кўрсатилган ҳужжатлар мавжудлиги текширилади.\n28. Танлов таклифларини баҳолаш ва танлов ғолибини аниқлаш қуйидаги тартибда амалга оширилади:\nтанлов ҳужжатлари техник қисми бўйича талабгор таклифини баҳолаш;\nназарда тутилаётган инвестициялар ҳажми бўйича талабгор таклифини баҳолаш;\nишлаб чиқариш режалаштиралаётган маҳсулот тури, ҳажми ва ассортименти ёки кўрсатиладиган хизматлар тури бўйича талабгор таклифини баҳолаш;\nкиритилаётган инвестициялар ҳажми бўйича талабгор таклифини баҳолаш;\nлойиҳа талабгорнинг ўз маблағлари ҳисобига молиялаштирилиши билан таъминланганлиги.\nТанлов таклифларини баҳолаш учун зарурат юзасидан танлов комиссияси томонидан қуйидаги қўшимча ҳужжатлар талаб этилиши мумкин:\nохирги йил учун (мавжуд бўлса) аудиторлик ташкилоти хулосаси (юридик шахслар учун);\nохирги икки йил учун (мавжуд бўлса) талабгор - юридик шахснинг бухгалтерия баланси.\n29. Танлов ғолибини аниқлаш хатжилдлар очилиш кунида танлов комиссиясининг ёпиқ мажлисида ўтказилади.\nҚарор умумий комиссия аъзоларининг оддий кўпчилик овоз бериши билан қабул қилинади. Овозлар тенг келганда Комиссия раисининг овози ҳал қилувчи ҳисобланади.\nМажлисда комиссия аъзоларининг тўртдан уч қисмидан кам бўлмаган сони қатнашган тақдирда ҳақиқий ҳисобланади.\n30. Лойиҳани амалга оширишда энг мақбул деб топилган танлов таклифи берган иштирокчи танлов ғолиби деб тан олинади.\n31. Танлов ғолибларини аниқлашда қуйидагилар асосий мезон ҳисобланади:\nтехник (пахта), дон, сабзавот, полиз ва бошқа экинлар уруғини ишлаб чиқаришга ихтисослаштирилган тўлақонли уруғчилик кластерини ташкил этиш кафолатларининг мавжудлиги;\nтаклиф этилган инвестицион лойиҳанинг амалга оширилишидан энг юқори ижобий самара;\nлойиҳа амалга оширилишига кетадиган энг қисқа муддатлар;\nлойиҳа амалга оширилишига киритиладиган ўз инвестицияларининг энг юқори ҳажмлари;\nтаклиф этилган лойиҳа амалга оширилишида энг кам хатар;\nлойиҳа харажатларининг қопланишига энг кам муддат;\nуруғлик материали тайёрлашнинг илғор агротехнологияларини, замонавий технологияларни тадбиқ қилиш нияти;\nилмий-амалий фаолият учун шароит яратиш нияти.\n32. Танлов ғолибларини аниқлашда, бошқа тенг шароитларда, устунлик қуйидаги инвесторларга берилади:\nинвестицион лойиҳа амалга оширилишига энг кўп ўз маблағларини киритаётганларга;\nкўпроқ маҳсулот сотиш имкониятларини асословчи тасдиқланган ҳужжатлар тақдим этганларга;\nқишлоқ хўжалиги ва уруғлик тайёрлашда 3 йилдан кам бўлмаган амалий тажрибага эга бўлганларга.\n33. Танлов талабларига мувофиқ таклиф параметрлари тақдим этган, бироқ танлов ҳужжатларига мувофиқ танлов таклифи тақдим этган ғолиб параметрларидан пастроқ натижалари бўйича захирадаги ғолиб ҳам аниқланади.\n34. Танлов танлов иштирокчиларидан икки ёки ундан ортиқ ариза келиб тушганда ўтказилади.\nТанлов иштирокчиларидан фақат бир ариза келиб тушганда танлов комиссия томонидан таклиф кўриб чиқилади. Ариза танловнинг барча шартларига мувофиқ бўлганда ягона иштирокчини танлов ғолиби деб қарор қабул қилинади.\n35. Танлов комиссияси танлов якунлари бўйича қарор қабул қилган куни Марказ томонидан Ўзбекистон Республикаси Қишлоқ хўжалиги вазирлиги расмий веб-сайтида танлов натижалари тўғрисида маълумот жойлаштириш орқали танлов иштирокчиларини хабардор қилишга мажбурдир.\n36. Қабул қилинган қарорга рози бўлмаган танлов иштирокчиси судга эътироз билан мурожаат қилишга ҳақлидир.\n37. Мазкур Низом шартларини бузишда айбдор шахслар қонунчиликка мувофиқ жавобгардирлар.\nУруғчилик кластерларини ташкил этиш\nучун танловларни ўтказиш\nТанлов эълон қилиш.\nНизом талабларига мувофиқ ариза ва унга илова қилинадиган ҳужжатларни (кейинги ўринларда Ариза деб аталади) Қишлоқ хўжалиги вазирлигига тақдим этиш.\nТанлов эълон қилингач 10 календарь кунида\nАризанинг низом талабларига мувофиқлигини текшириш, низом талабларига мувофиқ бўлмаганда аризани талабгорга қайтариш.\nБир календарь кунида\n1. Иккитадан кам бўлмаган талабгордан ариза келиб тушганда, танлов ўтказиш, танлов натижасига кўра ғолибни аниқлаш ва қарор қабул қилиш.\n2. Бир иштирокчидан ариза келиб тушганда аризани низом талаблари асосида кўриб чиқиш ва қарор қабул қилиш.\nЕтти календарь кунида\nБеш календарь кунида\nҚишлоқ хўжалиги вазирлиги расмий веб-сайтида қабул қилинган қарор тўғрисидаги ахборотни жойлаштириш орқали танлов иштирокчиларини хабардор қилиб бориш.\nУруғчилик кластери ташкил этиш.\nИкки ой мобайнида


Ўш бўйича Халқаро комиссия ҳисоботидан парчалар эълон қилинди\nЎтунбаева етакчилигидаги муваққат ҳукумат зўравонликларнинг олдини олиш юзасидан шошилинч чора-тадбирлар режасини ишлаб чиқиши лозим эди, дея хулоса қилди халқаро комиссия.\nҚирғизистондаги 24.kg ахборот агентлиги 25 апрел куни 2010 йилнинг июнида Қирғизистоннинг жанубида амалга оширилган зўравонликлар сабабларини ўрганиш учун тузилган Мустақил Халқаро тадқиқот комиссиясининг ҳали расман эълон қилинмаган ҳисоботидан парчалар эълон қилди.\nЭълон қилган узиндилар халқаро мутахассислар амалга оширган тадқиқот умумий ҳажмининг қанча қисми эканлиги маълум эмас.\nБироқ улардан комиссиянинг Қирғизистон ҳукумати ҳамда баъзи амалдорларининг фожиа кунларидаги фаолиятига берган баҳолари билан танишиш мумкинки, баъзиларини келтирмоқчимиз.\nХалқаро комиссия Муваққат ҳукумат тўғрисида\nКомиссия фикрича, “Қирғиз Республикасининг муваққат ҳукумати мамлакат жанубида миллатлараро муносабатлар ёмонлашиб кетганини ё тан олмади, ёки етарли баҳо бера олмади...Ўтунбаева етакчилигидаги муваққат ҳукумат зўравонликларнинг олдини олиш юзасидан шошилинч чора-тадбирлар режасини ишлаб чиқиши лозим эди.”\nГенерал Исақов тўғрисида\nГенрал Исақовнинг ноқобиллиги аҳоли ҳаётини хавф остига қўйди, дейилади ҳисоботда.\n“Муваққат ҳукуматнинг Қирғизистон жанубидаги махсус вакили генерал Исақов Ўш шаҳри ва Ўш вилоятида амалиётлар штаби ҳамда хавфсизлик кучлари устидан қўмондонликни ўз зиммасига олди. Унинг 11 июн ва ундан кейинги кунларда хавфсизлик кучлари иштирокининг ҳаётга хавф солмайдиган қуроллардан фойдаланишни таъминлашга қаратилган қоидаларини белгилашга ва аниқ буйруқлар беришга ноқобиллиги йўл қўйилган жиддий камчиликдир.”\nБақит Алимбеков тўғрисида\n“Ўш шаҳри коменданти Бақит Алимбеков ҳуқуқ-тартибот органларини назорат қилиш ваколатидан ғайриқонуний равишда воз кечиб, ўз ваколатларини генерал Исақовга бериб қўйди ва тартибни қайта тиклаш вақтида инсон ҳуқуқларини ҳурмат қилишни таъминлаш юзасидан мажбуриятларини бажармади.”\nҚубатбек Байболов тўғрисида\n“Жалолобод вилояти коменданти Қубатбек Байболов Жалолободда зўравонликни тўхтатиш учун ўз ваколатлари доирасида барча чораларни кўра олмади. Бош прокурор сифатида воқеа кунлари ва ундан кейин амалга оширилган жиноятлар бўйича тергов ва қидирув ишлари Қирғизистоннинг миллий ва халқаро ҳуқуқий мажбуриятларига биноан ўтказилишини таъминлай олмади.”\nМелис Мирзақматов тўғрисида\nҲисоботда Мелис Мирзақматовнинг "миллатчилиги" ҳам муаммоларга сабаб бўлгани ҳам айтилади.\n“Ўш шаҳри мэри Мелис Мирзақматовнинг миллатчилик руҳидаги чиқишлари миллатлараро тарангликнинг юмшашига хизмат қилмади.”\nЭслатиб ўтамиз, Қирғизистон Муваққат ҳукумати ва баъзи амалдорларининг июн фожеаси кунларидаги фаолияти тўғрисида юқорида келтирилган баҳолар Халқаро комиссия ҳисоботининг 24.kg агентлиги эълон қилган парчаларидан олинди.\nТаркибига 7 олим кирган халқаро комиссия июн воқеалари сабабларини ўрганишни октябрда бошлаган ва январ охирида тадқиқот учун зарур материалларни йиғиб бўлгани тўғрисида эълон қилган эди.\nЕХҲТ Парламентлараро ассамблеясининг Марказий Осиё бўйича вакили, финляндиялик дипломат Киммо Килюнен етакчилигидаги комиссия БМТ, ЕИ ва ЕХҲТ билан маслаҳатлашувлар ўтказиш жараёнида тузилган. Лекин тилга олинган уч ташкилотдан биронтаси ҳам мазкур комиссияга ўз мандатини берган эмас.


«Газ нархларини оширишга асос йўқ» — ДСҚ – Газета.uz\n«Газ нархларини оширишга асос йўқ» — ДСҚ\nДСҚ ҳам Молия вазирлиги каби газ қуйиш шохобчаларида нархларни оширишга асос йўқ деб ҳисоблайди. Солиқ органлари нархларни асоссиз оширган газ қуйиш шохобчалари фаолиятини назорат қилиб боради.\n8 январ 2019, 13:57 Иқтисодиёт\nЎзбекистон Давлат солиқ қўмитаси газ қуйиш шохобчаларида нархларни оширишга асос йўқ деб ҳисоблайди. ДСҚ матбуот хизмати расмий баёноти бунга гувоҳлик бермоқда.\nБаёнотда қайд этилишича, 4 январь ҳолатида айрим ҳудудларида автомобилларга хизмат кўрсатувчи сиқилган ва суюлтирилган газ билан тўлдириш шохобчаларида ўтган йилнинг декабрь ойига нисбатан 1 м3 метан газ нархи 1900 сўмдан 2200 сўмгача, яъни 300 сўмгача ҳамда 1 литр пропан газнинг нархи 200 сўмдан 500 сўмгача ошганлиги кузатилди. Айниқса, бундай ҳолат Тошкент шаҳри, Фарғона ва Тошкент вилоятларида кузатилмоқда.\nДСҚ танлов асосида бир қанча метан газ қуйиш шохобчалари фаолиятини таҳлил қилганда, 2018 йилнинг 9 ойида 1 м3 метан газнинг ўртача нархи 1650 сўмдан сотилган бўлса, 4 чоракка келиб 1950 сўмгача оширилганини аниқлади.\n«Жорий йилдан бошлаб эса ҳеч қандай асоссиз равишда 1900 сўмдан оширилиб, 2200 сўмгача сотилмоқда. Натижада газ қуйиш шохобчаларининг рентабеллик даражаси 2018 йилнинг 9 ойлигидаги 20−29 фоиздан 45−60 фоизгача ошган. Агар ушбу шохобчанинг рентабеллик даражаси 30−36 фоиз миқдорида сақланган ҳолатда нарх 1800−1900 сўмдан ошмаслиги керак эди», — дейилади хабарда.\nДСҚ ҳисоб-китобларига кўра, 1 январдан амалдаги солиқ консепцияси доирасида 1 м3 метан газ нархи 210 сўмгача ошиши ҳам инобатга олинган. Жумладан, газ учун аксиз солиғи киритилиши ҳисобига 55 сўм, ягона солиқ тўлов ўрнига қўшилган қиймат солиғи, мол-мулк, ер солиғи ва фойда солиғи киритилиши натижасида 155 сўм ошиши мумкин эди.\n«Бундан кўриниб турибдики, даромадлилик ва рентабеллик даражасини юқори миқдорларда сақлаш мақсадида айрим газ тўлдириш шохобчалари асоссиз равишда нархларни оширишга уринмоқда. Хулоса қилиб айтадиган бўлсак, жорий йилнинг 1 январидан солиқ ўзгаришлари натижасида нархларни ўзгартирмасдан фаолият кўрсатилганида ҳам газ қуйиш шохобчаларининг рентабеллик даражаси 25−30 фоизни ташкил этади. Бу ўз навбатида, иқтисодиёт тармоғидаги рентабеллик даражаси бўйича энг юқори кўрсаткичлардан бирини ташкил этмоқда», — дея қайд этди ДСҚ.\nАввалроқ «Газета.uz» Андижондаги газ қуйиш шохобчаси таъсисчиси Искандар Расуловнинг фикрларини эълон қилган эди. У нархларни 1900 сўмдан 2100 сўмга оширилишини акциз солиғи ва ҚҚС жорий этилгани билан изоҳлади. Молия вазирлиги жавоб тариқасида газ қуйиш шохобчаси харажатлари фақат 100 сўмга оширилганини маълум қилди. Молия вазирлиги 33 фоизлик рентабелликни жуда юқори деб баҳолади.\nМолия вазирлиги алоҳида хабарда нархларни асоссиз оширган газ қуйиш шохобчаларига нисбатан чоралар кўрилишини маълум қилди.


Олий Мажлис депутати касал молларни камбағалларга сотиб чув туширди - андижонликлар\n05 декабр 2021, Тошкент вақти: 06:33\nАндижонликларга сотилган касал молларнинг туёғи чирий бошлаган\nАндижонлик 42 нафар шикоятчи Озодликка мурожаат қилиб, “Гулистон нурли истиқболи” чорвачилик фермер хўжалигидан 2018 йилда қорамол сотиб олгани, бироқ бу молларнинг касаллиги яшириб сотилгани сабаб улар нобуд бўлгани ёки сўйиб сотишга мажбур бўлганликларини билдирди.\nБўстон, Шаҳрихон, Булоқбоши туманларида яшайдиган шикоятчиларнинг иддао қилишича, касалланган қорамолларни аҳолига "алдаб сотиш" тадбири устида “Гулистон нурли истиқболи” фермер хўжалиги раҳбарининг синглиси, айни пайтда Ўзбекистон Олий Мажлиси депутати Одинахон Отахонова турган.\nОдинахон Отахонова Озодликка қорамолларни сотиш тадбирида "умуман қатнашмагани"ни айтди.\nАндижонликларга сотилган касал молларнинг туёғи чирий бошлаган.\nҲар бир оила - тадбиркор ва... қарздор\n2018 йилда 7 июнида Ўзбекистон президенти Шавкат Мирзиёев “Ҳар бир оила – тадбиркор” дастурини амалга ошириш мақсадида ПҚ-3777 сонли қарорни имзолаган эди.\nУшбу қарор асосида Андижон вилоятининг Шаҳрихон туманидаги “Гулистон нурли истиқболи” чорвачилик фермер хўжалиги “Агробанк” билан келишиб, аҳолига 7 фоизлик кредит билан 1000 дан ортиқ қорамол сотди.\nАсосан хориждан олиб келинган қора-ола, қизил-ола зотли молларнинг деярли ҳаммаси туёғидан чириш касалига чалингани, харидорларнинг айтишича, улардан яширилган.\nТунда сотилган молларнинг касаллигини билмаган одамларнинг аксарияти, эртаси куни яна қайтариб фермага олиб келишган. Аммо шартномага имзо чекканликлари баҳона қилиниб, бирорта ҳам мол қайтариб олинмаган.\n“Бўғоз деб сотилган молларнинг бари қисир ва касал чиқди”\nБўстон туманида яшайдиган пенсионер Олимжон Эшматов ҳам банкдан 70 миллион сўм 7 фоизли кредит олиб, 8та мол олишга келишганини айтар экан, оқибатда 4та қисир касал молга эга бўлганини айтади:\nБорсам мен расмга туширган моллар йўқ, бошқа тўртта молни кўрсатди.\n- Фермага борганимизда Одинахон Отахонова билан учрашдик. Ферманинг норасмий раҳбари аслида шу опа бўлади. Опаси Насибахон Исмоилованинг номига расмийлаштириб қўйган. Одинахон иккита катта молни кўрсатиб, ана шунақа моллар сотиляпти, деди. Хуллас, менга 8та мол берадиган бўлди. Счет-фактура ёзиб берди. Банкка олиб келиб топширдим. Банк 70 миллион 500 минг сўмни бир ҳафтада ферманинг счетига тушириб берди. Борсам мен расмга туширган моллар йўқ, бошқа тўртта молни кўрсатди. Саккизтанинг ўрнига тўртта берди. Кеч келдингиз, энди шуларни оласиз тўрт ойлик боласи бор, 30-35 литр сут беради, деди. Пулни тушириб қўйганман, ноилож олиб келдим.\nОлимжон Эшматовга кўра, уйга келганидан сўнг у молларнинг касаллигини билган:\nБўғоз деб берган қолган учта моли ҳам қисир экан. Биттасига саккиз марта, биттасига ўн бир марта уруғ қўйдирдим, бўлмади.\n- Менга 24 миллион сўмга берган мол уч кунда ўлиб қолди. Туёғи чиришни бошлаган экан. Дўхтирга кўрсатдим, у ҳам ҳеч нарса қилолмади. Шокка тушиб қолдим. Эртасига фермага бордим, Одинахоннинг опаси Насибахонга учрашиб, шунақа бўлиб қолди, касал мол берибсизлар, дедим. Ўзим 350 минг сўм пенсия олсам, мол боқиб сал ўзимни тиклаб олай дегандим, десам, мен Одина билан гаплашайчи, боровринг деди. Яна 15 марта бордим, бошқа келманг, мол ҳам йўқ, пул ҳам йўқ, деди. Бўғоз деб берган қолган учта моли ҳам қисир экан. Биттасига саккиз марта, биттасига ўн бир марта уруғ қўйдирдим, бўлмади. Ҳадеб туёғи касалланаверади, дўхтирга қаратовраман, бир ярим йил боқдим, бўлмади. Қарзга ботиб кетдим. Ахири биттасини 8, иккитасини 12 миллион сўмга сотдим. Шундай қилиб 50 миллион сўмга куйиб ўтирибман. Бу ҳали кредитнинг фоизидан ташқари.\nОлимжон Эшматовнинг иддаосича касал қорамол сотиб олган одамлар 500 нафардан кўп.\n“Молларни қоронғида, айбини яшириб сотишди”\nБўстон туман, Чорвадор МФЙда яшовчи Сирожиддин Орифжонов ҳам ҳам алдов қурбони бўлганини айтади:\nЎшанда бу тадбирни атайин кечасига қолдиришганининг тагида одамларни бир-бирига қизғантириб, касал молларни сотиш мақсад бўлганини кейин тушуниб етдик.\n- Шаҳрихонда фермада кредитга мол беряпти экан, деб эшитганимдан сўнг мен ҳам бордим. Одам кўп, тўполон. Банкдан ҳам бир вакил келган экан, ўша ернинг ўзида расмийлаштириб қўл қўйдириб олишяпти. То қоғозларини тахлаб бўлишдики, ярим кечаси бўлди. Кейин ҳаммани фермага олиб кириб, молларни ташқарига ҳайдаб чиқаришди. Хоҳлаганингни ушлаб ол, деди. Ҳамма ёпирилди, мен ҳам тўполонда биттасини ушлаб олиб чиқдим. Бу 20 миллион сўм туради, деди Одинахон опа. Бу қимматку десам, бор кетавер, бошқа оладиган бор дейди. Ўшанда бу тадбирни атайин кечасига қолдиришганининг тагида одамларни бир-бирига қизғантириб, касал молларни сотиш мақсад бўлганини кейин тушуниб етдик. Уйга олиб келиб кўрсам, туёқлари скоч қилинган. Очиб кўрсак, ирий бошлаган экан. Кечасида кўрмаганмиз-да. Қайтариб олиб борсак, олмади. Қоровуллари ҳайдаб юборди. Тўрт марта уруғ қўйдирдим, қочмади. Бир литр сут ҳам бермади. Дўхтирга кўрсатдик, эплолмайман, деди. Бир ҳафтадан кейин 8 миллион сўмга қассобга бериб юбордим.\n“Нархларни ўзлари хоҳлаганча қўйишди”\nБулоқбоши туман, Гузар МФЙда яшовчи Шарифжон Алимқуловнинг айтишича, Одинахон Отамуродова харидорларнинг кўплигидан фойдаланиб касал молларнинг нархини яна оширган:\nЯна тўрт миллионча пул сарф қилдим. Бўлмади. Касал бўлиб кундан кунга озиб кетаверди.\n- Мен оладиган молларни 10 миллион сўмдан, деб айтишган эди. Кейин одам кўпайиб кетгандан сўнг, опа бу моллар 13 миллиондан, деди. Ҳа майли, қочирсак, туғса, бир нарса бўлар, деб олиб келдик. Қайда, олиб келсак касал бўлиб қолди. Яна тўрт миллионча пул сарф қилдим. Бўлмади. Касал бўлиб кундан кунга озиб кетаверди. Бир мол сотадиган танишимга 5 миллион сўмга бервордим. Энди молнинг кредитини узаман деб фабрикада ишлаяпман. Йўллар очилса, четга чиқиб ишлаб келмасам бўлмайди энди. Роса боплаб, алдаб сотишди. Халқ куйиб қолди.\nЯна бир бўстонлик Достонбек Турсунов ҳам 78 миллион сўмга тўртта касал мол сотиб олганини, уларни тузатолмагач қассобга бериб юборишга мажбур бўлганини айтади:\n- Уйга келтириб кўрсак оёқларига скоч боғланган экан. Икки ой қаратдим, яна қанча пулим кетди. Тузалмади, 37 миллион сўмга қассобга бериб юбордим.\n“Молларни кўргани дўхтир олиб борган эдим, қўймади”\nБўстон туман, Гулшан МФЙда яшовчи Дилафрўз Азимованинг айтишича, чорвачилик фермаси раҳбарлари молларнинг касаллигини яшириш мақсадида бегона ветеринарни киргизмаган:\nОлиб келиб дори қилдик, икки ойдан кейин кечаси ҳаром ўлиб қолди.\n- Биз ўзимиз олиб борган дўхтирларимизни молга яқинлаштирмади. Ўзларининг дўхтирлари соғлом мол, деб оғзаки кафолат беришди. Кейин молни олиб чиқишди, қарасак, туёғлари скочланган экан. Нега бунақа десак, туёғи орасига тош кирган эди, яхши бўлиб қолади, деди. Олиб келиб ,дори қилдик, икки ойдан кейин кечаси ҳаром ўлиб қолди. Биз мол сотилаётганини билмас эдик, банк ходимлари олиб борган эди. Икки кундан кейин молини қайтариб олиб борган эдим. Одинахон мен дарвозадан чиққан молни қайтариб олмайман, хоҳлаган жойингга боравер, деди. Одинахон одамларнинг уйини куйдирди, наҳот касал молни соғлом деб сотишга виждони чидаса?\nОзодлик кредитга касал мол сотиб олган ўндан ортиқ андижонлик билан суҳбатлашди. Уларнинг ҳаммаси бу моллардан куйиб қолганини айтди.\nОзодлик андижонликларнинг бу иддаоларига муносабат олиш мақсадида Ўзбекистон Олий Мажлиси депутати Одинахон Отахонова билан боғланди. Депутат бу воқеаларда ўзининг иштироки борлигини қатъиян инкор қилди:\n- Мен “Гулистон нурли истиқболи” раҳбари эмасман, мен “Иномжон файз” чорвачилик хўжалиги раҳбариман.\nОзодлик: - Сиз ўшанда қорамол сотилишида иштирок этган экансиз...\nО.Отахонова: - Умуман иштирок ҳам этмаганман, ҳеч ким билан кўришмаганман, у ерда йўқман. У мендан 15 километр нарида, тўғри, қариндошим Исмоилова Насибахон раҳбар. Менинг фермер хўжалигим Сарой қишлоғида жойлашган. Ҳеч ҳам улар билан кўришмаганман. Мен билмайман ҳам, улар билан алоқам ҳам йўқ.\nОзодлик: Алоқангиз борлиги Ички ишларнинг қарорида кўрсатилган...\nОдинахон Отахонова Озодлик саволи тугамасдан алоқани узиб қўйди ва бошқа қўнғироқларга жавоб бермади.\n"Гулистон нурли истиқболи" чорвачилик фермер хўжалиги раҳбари Насибахон Исмоилованинг телефони ўчирилгани боис у билан боғланишнинг имкони бўлмади.\nАммо 2019 йил 12 ноябрь куни Шаҳрихон тумани ИИБ бошлиғи Т.Абдужалилов тасдиқлаган қарорда Одинахон Отамуродованинг бу тадбирда бевосита иштирок этгани тасдиқланган:\n“Ҳолат юзасидан Отахонова Одинахон билан телефон орқали суҳбатлашилганда “Ҳар бир оила-тадбиркор” дастурини амалга ошириш тўғрисидаги ПҚ-3777 сонли қарори асосида барча кредитга наслли мол олиш учун келган фуқароларга қорамолларни сотиб олишдан олдин ҳайвоннинг соғлиғини текшириб олишлари, наслли моллар қишлоқ молларига нисбатан ўн баравар кўп озуқа ейишлиги, сотиб олишдан аввал яхшилаб ўйлаб кўришларини маслаҳат берган. Шунингдек ҳар бир чорва фермасидан сотиб олинган ҳайвонлар эгаларига ҳайвонни соғ-саломат қабул қилиб олганлиги тўғрисида тилхат ёздириб олганлигини” маълум қилган”.\nЖиноят ишини рад этиш тўғрисидаги қарордан нусха\nҚарорда Одинахон Отамуродованинг ҳаракатларида жиноят аломатлари йўқлиги, даъвогарлар фуқаролик судига мурожаат қилиши мумкинлиги айтилган.\nБўстонлик Олимжон Эшматов 42 нафар жабрланганлар номидан Одинахон Отамуродованинг бу хатти-ҳаракатига қонуний чора кўриш учун, Шаҳрихон тумани ИИБ, прокуратураси, президент Халқ қабулхонасига, Фуқаролик ишлари бўйича Бўстон туман суди ҳам арз қилган:\nБизлар туянинг устида ит қопган камбағал оилалармиз. Депутат Одинахон Отахонованинг касалланган моллари билан сийландик!”\n“Андижон судлари ҳам ўйинчоқ экан. Қўлимизда шунча сохта қарорлар, юзлаб гувоҳлар борлигига қарамасдан бизни умуман тингламади. Бизга деярли сўз бермади. Жавобгар томон нима деса ўшани маъқуллайверди. Юзлаб андижонлик пухта ўйланган ҳийланинг қурбони бўлди. Бу одамлар пулдор эмас, балки кредитга битта мол олиб кўпайтирсам, турмушимни бироз яхшиласам деган умиддаги камбағал аҳоли вакиллари эди. Барно деган аёл шундай деган эди: “Бизлар туянинг устида ит қопган камбағал оилалармиз. Депутат Одинахон Отахонованинг касалланган моллари билан сийландик!”\nХатирчида туман ҳокимини судга берган фермернинг жасади ариқдан топилди


Хайр Тошкент, салом Токио! Дзюдочиларимиз яхши ниятлар ила Олимпиадага йўл олишди + ФОТОРЕПОРТАЖ / Olamsport.com\n11 июл 22:48\nХайр Тошкент, салом Токио! Дзюдочиларимиз яхши ниятлар ила Олимпиадага йўл олишди + ФОТОРЕПОРТАЖ\nТеглар : ДзюдоЎзбекистонОлимпиада\nБироз аввал дзюдо бўйича Ўзбекистон терма жамоаси XXXII Ёзги олимпия ўйинларида иштирок этиш мақсадида Японияга жўнаб кетди.\nДзюдочиларимиз Токиога киришдан аввал Майдзуру шаҳрида Олимпиадага тайёргарлик босқичидан ўрин олган сўнгги ўқув-машғулот йиғинини ўтказади. Майдзуру - япон денгизи соҳилида жойлашган Киото префектурасидаги порт шаҳар ҳисобланади.\nЎзбекистон дзюдо федерацияси Олимпиадага муносиб тайёргарлик кўриш мақсадида Майдзуруга иккита таркибни жўнатди. Иккинчи таркиб машғулотларда Олимпиадада юртимиз шарафини ҳимоя қиладиган дзюдочиларимизга ёрдам беради. Майдзурудаги ўқув-машғулот йиғини 19 июлга қадар давом этади ва шундан сўнг терма жамоамиз делегацияси Токио шаҳридаги олимпия қишлоғига йўл олади.\nЭслатиб ўтамиз, ўзбек дзюдоси тарихида илк бор 10 (7 эркак, 3 аёл) нафар спортчимиз тўрт йилликнинг энг нуфузли мусобақасида медаллар учун татамига чиқади. Шунингдек, тарихда илк бор жамоамий баҳсларда ҳам иштирок этамиз.\n12 июл 00:10:14


Qalampir.uz | “Ўзбекенерго" базасидаги учта АЖга раислар тайинланди\n“Ўзбекенерго" базасидаги учта АЖга раислар тайинланди\nЖамият\t12 Апрель 17:00 1522\nЭнергетика вазирлиги ҳузуридаги “Ўзбекенерго” АЖ базасида ташкил этилган учта акциядорлик жамиятига раислар тайинланди.\nХабар қилишларича, Дадажон Ойнақулович Исоқулов “Ўзбекистон электр тармоқлари” акциядорлик жамияти бошқаруви раиси этиб тайинланди.\nДадажон Исоқулов 1961 йил 20 июлда Тошкент вилоятининг Бўка туманида туғилган. 1985 йилда Тошкент политехника институтини тамомлаган. Меҳнат фаолиятини Тошкент вилоятининг Бўка туманидаги машина трактор парки муҳандиси вазифасидан бошлаб, “Ўздавэнергоназорат” инспекцияси бўлим бошлиғигача бўлган йўлни босиб ўтган. Турли йилларда “Ўзбекэнерго” акциядорлик жамиятининг Марказий магистраль электр тармоқлари – “Ўзэлектросет” унитар корхонаси директори, “Ўзбекэнерго” АЖ раисининг биринчи ўринбосари, “Ўзбекэнерго” АЖнинг Тошкент шаҳар электр тармоқлари корхонаси бош директори лавозимларида ишлаган.\nМубарекшин Руслан Газизович “Иссиқлик электр станциялари” акциядорлик жамияти бошқарув раиси этиб тайинланди.\nРуслан Мубарекшин 1962 йил 19 декабрда Тошкент шаҳрида туғилган. 1991 йилда Тошкент давлат техника университетини тамомлаган. Ўзбекистон Халқ демократик партияси аъзоси. У “Ўзбекэнерго” акциядорлик жамияти бошқаруви раисининг биринчи ўринбосари лавозимига тайинлангунга қадар “Ўзбекэнерго” акциядорлик жамиятининг Тошкент иссиқлик электр станциясининг директори лавозимида ишлаган.\nУлуғбек Мавлонович Мустафоев “Ҳудудий электр тармоқлари” акциядорлик жамияти бошқаруви раиси этиб тайинланди.\nУлуғбек Мустафоев 1968 йил 14 августда Жиззах вилоятида туғилган. Тошкент халқ хўжалиги институтини битирган. “Саноатқурилишбанк”нинг Жиззах вилоят филиалида кичик, кейинчалик катта мутахассис сифатида ишлади. Кейинги йилларда Ўзбекистон Республикаси Марказий банкининг операцион бошқаруви катта иқтисодчиси ва пул муомаласи бўлими бошлиғи лавозимларида ишлаган. Кейин 2016 йилгача Ўзбекистон Республикаси Марказий банки раисининг биринчи ўринбосари, 2016 йилда Жиззах вилояти ҳокимининг биринчи ўринбосари, 2017 йилда “Ўзбекэнерго” АЖ бошқаруви раиси лавозимига тайинланган.\nТаъкидлаш жоизки, 2019 йил 27 мартда Ўзбекистон Республикаси Президенти П-4249-сон фармонини имзолади ва ушбу ҳужжат мамлакатнинг ёқилғи-энергетика тармоғини тубдан ислоҳ қилиш жараёнида муҳим аҳамият касб этди.\nМазкур ҳужжатга мувофиқ, “Ўзбекэнерго” акциядорлик жамияти негизида учта акциядорлик жамияти – “Иссиқлик электр станциялари”, “Ўзбекистон миллий электр тармоқлари” ва “Ҳудудий электр тармоқлари” ташкил этилди.\n20 Май 11:56 11580\n18 Май 21:50 7789\n20 Май 08:30 5996\n19 Май 16:20 5947\n18 Май 14:49 5179


АСЛ ИНСОНЛАР — МАЪРИФАТ САОДАТИ\nРубрика: АСЛ ИНСОНЛАР\nМашҳур инсонлар ҳаётидан\nНемис халқининг буюк шоири ва файласуфи Гёте «Мутолаа – кучли санъатдир» деган эди. Бу санъатни эгалламоқ кишидан кучли ақл ва олий тоифадаги фаросатни талаб этади,…\nЎзбек полвонларини даврага билагидаги кучи, белидаги қуввати эмас, юрагидаги ҳовури олиб чиқади. Даврада ор учун, ҳалоллик учун, ҳурмат учун, қадр учун кураш кетади. УСТОЗИНИНГ ЁҚАСИДАН…\nУ жуда оддий кийинади. Ижарага олинган, содда жиҳозланган квартирада яшайди. Ҳашаматли ресторанларда эмас, оддийгина ошхоналарда ҳамма қатори овқатланишни маъқул кўради. Ҳатто ўзининг шахсий автомобили ҳам…\nУНУТИЛГАН КАТТА ИНСОН\nЎтмишнинг турли даврларида, шунингдек яқин тарихимизда ўз истеъдоди, ташкилотчилиги билан халқаро майдонларда катта обрў-эътибор қозонган юртдошларимиз кўп бўлган. Афсуски, биз уларнинг аксариятини тириклигида қадрламаган эдик,…\nКитоб жавонимни титкиларканман, қўлимга мўьжазгина китобча тушди. Бу истеъдодли шоир, яхши ака, дилкаш суҳбатдош — Рауф Парфининг «Қайтиш» деб номлаган шеърлар китоби эди. Уни яна…\n«Ы» ОПЕРАЦИЯСИ» ҚАҲРАМОНИНИНГ ҚАҲРАМОНОНА ВА… ҒАРИБОНА ҲАЁТИ\nДеярли барчамиз бу актёрни яхши кўрамиз, яхши эслаймиз. Ўтган аср кинофильмларидаги у ижро этган роллар ҳаммамизга ёқади. Ҳатто бугунги ёш томошабинлар ҳам Алексей СМИРНОВни «“Ы”…


Ҳуснбузар - Бу нима? - Онлайн Тиббий Энциклопедия MedLife.Uz\nҲуснбузар – ёғ безлари фаолиятининг бузилиши натижасида терига турли хил тошмлар тошиши. Бир неча хил ҳуснбузар бор. Оддий ҳуснбузар (йигит гули), кўпинча, йигит-қизлар балоғатга етиш даврида юз, кўкрак ва энса терисида пайдо бўлади. Бу даврда ёғ безлари зўр бериб ишлайди. Юз, кўкрак ва елкаларда ёғли себрея аломатлари кузатилиб, тери ялтираб туради, ундаги майда тешиклар кенгайиб, кўзга ташланадиган бўлиб қолади, баъзи ерларда тери апельсин пўстига ўхшаб кўринади. Шу тшикларга ва соч халтачаларига ёғ йиғилиб қолиши натижасида қора нуқталар пайдо бўлади, улар ситилса, йиғилиб қолган ёғ чувалчангга ўхшаб буралиб чиқади. Агар шу ёғга йиринг пайдо қилувчи микроблар тушса, яллиғланиш жараёни ривожланади. Тери қизариб шишади ва сизлоғич пайдо бўлиб, катталашади, оғрийди, ўртасидан соч чиқиб туради, мадда бойлади, кейинчалик у ёрилиб, ичидан йиринг чиқади. Бора-бора ўрнида қорамтир доғ қолдириб, йўқолиб кетади.\nБаъзан терининг чуқур қаватида ёғ йиғилиб, шиш пайдо бўлади ва йиринг бойлайди, кейинчалик пишиб ёрилади, охири чандиқ ҳосил қилиб, битиб кетади. Эркакларда, кўпинча, йиғилган ҳуснбузар учрайди ва узоқ вақт туради, яллиғланиш аломатлари унча кучли бўлмайди. У бир ерда битиб, бошқа ердан чиқаверади; 30-35 ёшда анча камаяди.\nЁғ безидан кўплаб ажралиб чиқаётган ёғ тери юзасига чиқиб кетолмай, безнинг бирон ерида йиғилиб қолади. Шу без яқинидаги тери мугуз қаватининг ҳужайралари ҳам қўшилиб, ёғ бези йўлини бутунлай беркитиб қўяди ва мошдек, баъзан эса ундан каттароқ оқ тугунча ҳосил қилади, бу оқ ҳуснбузар деб аталади.\nОқ ҳуснбузар, одатда, яллиғланмайди, кишига азоб бермайди, фақат юз ҳуснини бузади; у, кўпинча, пешанада учрайди. Нефть маҳсулотлари ва ёнилғилар билан ишловчи ишчилар тисагида, баъзан терининг бошқа очиқ жойида ёғ безларининг коваклари очиладиган тешиклага нефть, ёнилғи, кўмир чанглари йиғилиб, ёғ безлари йўлини бекитиб қўяди ва ҳуснбузар пайдо қилади. Бу касбга алоқадор ҳуснбузар дир.\nНерв тизими, ички секреция безлари фаолиятининг бузилиши, сил, меъда-ичак касалликлари туфайли ҳам ҳуснбузар тошиши мумкин.\nОдатда, ҳуснбузар қишда совукда кўп тошдан; бунга совукда ёғ котиб қолиб, ёғ безлари кавакларидан равон чиқиб кетолмаслиги сабаб бўлиши мумкин.\nБаъзан ҳуснбузар тошишига қази, сур гўшт, тузланган балиқ, икра, шоколад ёйиш, шунингдек, қабзият сабаб бўлади. Ҳуснбузар тошишига мойил кишилар мумкин кадар шу таомлардан парҳез қилишлари зарур. Шифокор маслаҳати билан қуёш нурида тобланиш, денгизда чўмилиш, спорт билан шуғулланиш, очиқ ҳавода сайр қилиш, организмни чиниқтириш ҳуснбузар тошишининг олдини олади.\nТерини тўғри парвариш қилиш ҳам муҳим аҳамиятга эга. Яллиғланган тошмалардаги қора нукталарни ситиш ярамайди, акс ҳолда, дард кучайиб кетади. Шифокор рухсатисиз ҳар хил кремлар суртмаслик керак.


Путин Медведевни нега истеъфога чиқаргани маълум бўлди | Qalampir.uz\nОлам\t16 Январь 09:32 15674\nАввалроқ, Россия Федерацияси Ҳукумати тўлиқ таркибда истеъфога чиққани ҳақида хабар берган эдик. РФ Ҳукуматининг истеъфога чиқишига миллий лойиҳаларнинг амалга оширилиши суст кетаётгани сабаб бўлган.\nРФ Президенти Владимир Путин миллий лойиҳалар амалга оширилиши қониқарсиз ҳолатдалиги сабабли Ҳукуматнинг ишидан норози бўлган.\n“Forbes” нашрининг РФ Вазирлар Маҳкамасига яқин манбасига таяниб маълум қилишича, ўтган йил сўнггида Путин лойиҳаларнинг боришини Медведев билан муҳокама қилган.\n“Путинга берилган ҳисоботда, миллий лойиҳалар ва миллий мақсадлар умуман бошқа текисликларда ётгани ва биринчиси иккинчисига эришишга ёрдам бермаслиги маълум бўлган. Бу эса Путинда салбий муносабат келтириб чиқарган”, деб айтган манба.\nКатта эҳтимол билан Медведевни истеъфога чиқариш қарорни Путин қабул қилган. Гап шундаки, истеъфодан олдин Президент Бош вазир билан учрашган. Бироқ Кремль расмий саҳифасида бу учрашув тафсилотлари очиқланмаган.\n2019 йилда миллий лойиҳалар конфигурацияси Ҳисоб палатаси раҳбари Алексей Кудрин томонидан танқид қилинган. Кудрин Путинга ҳисоботида миллий лойиҳаларда “ҳеч нарса бир-бирига тўғри келмаслиги”ни, улар мақсадларга эришишга имкон бермаслигини билдирган.\nШунингдек, миллий лойиҳалар ижроси боришини парламент юқори палатаси спикери Валентина Матвиенко ҳам танқид қилиб, уларнинг 15-35 фоизгагина бажарилганини “расвогарчилик” деб баҳолаган.\nМаълумот учун, Россиянинг 2024 йилгача мўлжалланган миллий лойиҳалари ижроси учун бевосита Ҳукумат жавобгар ҳисобланади.\n24 Сентябрь 11:27 153214\n25 Сентябрь 18:04 46110\n24 Сентябрь 16:54 26033\n26 Сентябрь 13:35 24816


қийин, бироқ бу расмлар ростдан ҳам мавжуд — улар айнан шу ҳолатда суратга олинган. Ажойиб лаҳзалар қайд этилган тасвирлар «Рамблер» галереясида ... ижтимоий тармоқлар даврида кўпгина одамлар шов-шув ортидан қувиб асл суратларни ўзгартириб ташламоқда. Кимдир бунга шунчаки лайк учун қўл урса, ...\nҳарбий хизматчилар рўзадорларга сув улашаётгани тасвирланган суратлар эълон қилинди. «Айтишларича, Қўқонда ҳарбий хизматчилар рўзадорларга ...\nэнг қиммат сурат қалбаки бўлиши мумкин. Бу ҳақда «New York Post» хабар берди. Леонардо да Винчи мўйқаламига мансуб, 450 миллион долларга сотилган «Дунёни ... бўлиши мумкин — санъатшунос Бен Льюис шундай фикрда. Агар бу асл сурат эмас, дубликатлиги исботини топса унинг нархи бор-йўғи 1 400 доллар ...\nжорий йилнинг 5 апрель куни сайтимизда «Метродаги саргузаштлар. суратга олиш мумкинмиди ўзи?!» номли мақола эълон қилгандик. Унда ички ... номли мақола эълон қилгандик. Унда ички ишлар ходимлари дастлаб суратга олишга қаршилик қилганлари, олинган суратларни ҳам ўчириб ташлашга ...\nмуттаҳамларча ўғирлаб кетилганлиги ҳақида анча вақтгача бонг уришди. сурат Безье шаҳридаги нафис санъат музейидан ўғирланган. Номаълум қароқчи ... шахси ҳамиша диққат марказида бўлган, асарлари ҳам машҳур. Унинг Исо сурати тасвирланган картинаси «Райкерс» номли америка қамоқхонаси учун ...


Жиззахда ҳақдор қарздорнинг акасига тегишли «Нексия»ни...\n25.03.2019 20:30 0 27\nЖиззахлик Турғун Толиповнинг (исм-шарифлар ўзгартирилди) таниши Ғулом Назаровда ҳақи бор эди: 100 (юз) минг сўм! Шугина пулини ололмай анча асаби қақшади. Пул — жигардан бўлган, дейдилар: озми-кўпми — фарқи йўқ. Айниқса, ўзингда зарурат туғилганда қарздор бермаса, алам қиларкан. Ғуломда эса қарзини бериш сиёқи кўринмайди.\nТурғун Толипов нима қилди? Ғуломнинг ана-мана деб юраверганидан жаҳли чиқиб турганда иттифоқо «Нексия»га кўзи тушди. Бу Ғуломнинг акасига тегишли машина-ку?! Яқин бориб қараса, машинанинг ён ойналари очиқ. Укасининг аламини аксидан олишга қасд қилди. Ва... «Нексия»нинг ичи-ю устига бензин сепиб, шартта ўт қўйиб юборди!\n...Мутахассислар машинага етказилган зарани 39.664.701 сўм деб баҳолади. Бу миқдор жиноят иши қўзғатишга етиб ортди.\nЖиноят ишлари бўйича Шароф Рашидов туман суди Турғун Толиповни Ўзбекистон Республикаси ЖК 173-моддасининг 1-қисмида кўрсатилган жиноятни содир қилганликда айбдор деб топди. Жазо тайинлашда унинг 2-гуруҳ ногирони эканини эътиборга олиб, энг кам ойлик иш ҳақининг 50 баравари миқдорида, яъни 8.612.000 сўм жарима жазоси тайинлади.\nЗарар-чи? Албатта айбдордан ундирилади-да. Бошқа бўлиши мумкинми ўзи?!\nжиноят Жиззах қарздор


ahlisunnat.com-Пайғамбаримиз-Сарваримиз изидан-7. Ҳали сенмисан Каъбага ҳужум қиладиган?\n7. Ҳали сенмисан Каъбага ҳужум қиладиган?\nЯман подшоси Абраҳа Абдулмутталибга “Менинг сен ҳақингда тасаввурим бошқача эди. Мен аждодинг маъбади (ибодатхонаси)ни бузишга келсам-у, сен ўз туяларингнинг ғамида юрибсан. Бу иш сенга ярашадими?” дейди. Ҳазрати Абдулмутталиб “Мен ўзимга тегишли мулкимни сўраяпман. Каъбанинг эса ўз соҳиби бор, шубҳасиз, У ўз байтини ҳимоялайди. Сени огоҳлантириб қўяй, кейин пушаймон бўладиган ишлар қилма!” деб жавоб берди.\n- - Сарваримиз изларидан - 7\nАбраҳа Ашрам аслан Яман тахтини ҳийла билан қўлган киритган бир ҳабашли эди. Узоқ йиллар ўлкани усталик билан бошқариб, хазинаси ортади, аскари кучаяди, кибрга берилади ва ҳаддан ошади!\nАрабларнинг Каъбага дарёдек оқиб келишларига ҳасад қилиб “Каъбадан ҳам ҳашаматли, ундан ҳам чиройли шундай бир маъбад қурдирайки ҳамма шу ерга келадиган бўлсин” дейди.\nВизантия императорининг ёрдами билан Санъа шаҳрида Куллайс номли улкан бир черков қурдиради. Энг уста меъморларни, энг моҳир наққошларни ишлатади. Ичини ноёб матолар, жавоҳирлар билан тўлдиради. Лекин араблар бунга эътибор ҳам бермайдилар. Ҳатто улардан бири кириб, ичига таҳорат ушатади.\nБошқа бир ривоятга кўра, бир араб черков яқинида олов ёқади. Шунда шамол кучайиб, учқунлари черковнинг ёғочдан ишланган қисмига туташади. Олтин суви билан безатилган устунлар куйиб кул бўлади. Хуллас, Абраҳа ғазабга келиб “Каъбангни толқон қилмасам отимни бошқа қўяман!” деб аҳд қилади.\nҲабаш қиролининг Маҳмуда исмли бир жуда катта фили бор эди. Бу фил қайси қўшинда бўлса, ҳамиша шу тараф ғолиб чиқарди. Абраҳа 300 000 аскар ва 4000 фил билан Каъбага юриш қилади. Яман ва араб қабилалари қаршилик кўрсатсалар-да мағлуб бўладилар. Ортидан Нуқайл бин Лабид қаршилик кўрсатади, уни ҳам асир оладилар. Нуқайлнинг араб чўлларини кафтидай билишини кўриб, уни йўл раҳбари қилиб, Маҳмуда филининг устига миндирадилар.\nМакка яқинига келиб қўнган кунлардан бирида Абдулмутталиб Абраҳанинг олдига келади. Яман подшоҳи унинг сахийлиги, насаби тозалиги, юксак ҳоллари ҳақида эшитганди. Ҳайбатига, виқорига, нуроний сиймосига лол қолганди. Ғайри ихтиёрий равишда ўринидан туриб, уни ҳурмат билан кутиб олади. Ҳатто Абдулмутталибнинг салобати шунчалик босадики, “Ортингга қайт!” деса борми, лом-мим демай қайтиб кетадиган ахволда эди.\nАбдулмутталибдан “Нима хизмат? Сизга қандай ёрдамим тегиши мумкин?” деб сўрайди. Абдулмутталиб “Аскарларингиз менинг бир неча туямни олиб кетишибди. Шуларни қайтариб берсангиз?” деб арзини айтади. Бу гапдан кейин ҳурматкор мутавозе вазиятдан бирданига ишшайган мутакаббирона тусга бурканган Абраҳа Абдулмутталибга сенсираб “Менинг сен ҳақингдаги тасаввурим умуман бошқача эди. Мен аждодингни маъбадини толқон қиламан деб келсам-у, сен уни ҳимоя қилишни ўрнига ўз туяларинг ғамида юрсанг. Ҳе, амир деган шунақа бўладими. Бор ол, шунча туя мен учун мулк ҳам эмас. Унақанинг қанча мислини мен ҳар куни садақа сифатида тарқатаман”- дейди.\n- Мен ўз мулкимда бўлган нарсаларимни сақлаб қолишга ҳаракат қилаяпман. Каъбанинг эса, ўз соҳиби-эгаси бор! Шубҳасиз, У ўз уйини-байтини ҳимоялайди.\n- Бекор гап! У уйнинг эгаси менинг қаҳримни даф эта олмайди.\n- Ўзинг биласан, лекин огоҳлантириб қўяй, кейин пушаймон ейсан!\nАбдулмутталиб Абраҳадан қайтариб олган туяларнинг барчасини қурбонликка ажратади. Сўнгра Масжиди ҳарамга келиб, инграган овоз билан муножот қилади: “Ё Рабби, сен ҳамма нарсага қодирсан! Уларга фурсат бера кўрма!”\nҲужум куни маккаликлар тоғларга чиқиб кетишади. Абраҳанинг қўшини ерни титратиб, юришни бошлайди. Минога келганларида Нуқайл бин Лабид Маҳмуданинг қулоғига эгилиб “Хабаринг борми, сен билан Байтуллоҳни бузишмоқчи. Эҳтиёт бўл!” дейди. Фил Маҳмуда юрмасдан туриб олади. Тортсалар ҳам, итарсалар ҳам юрмайди. Силаб-сийпаб ҳам, уриб-савалаб ҳам юргизолмайдилар. Калтак ҳам, яхши кўрадиган емлари ҳам бефойда. Улар Маҳмуда билан овора бўлиб турганда денгиз тарафдан қора рангли, бўйни яшил қушлар пайдо бўлади. Қалдирғочга ўхшайди, лекин қалдирғоч эмас. Тумшуқларида ва оёқларида нўхатдан кичик, маржимакдан сал каттароқ тошлар бор. Бу тошларнинг ҳар бирига битта аскарнинг номи ёзилган. Ташлаган тошлари мўлжалга аниқ тегиб, аскарларнинг бошларидан кириб, товонидан тешиб чиқарди. Ҳатто зирҳ дубулға кийган бўлсалар ҳам, қалқон тагига яширинсалар ҳам куя еган барглардек илма-тешик бўлишдан нажот йўқ эди. Абраҳа жон ҳавлида жанг майдонини ташлаб қочади. Қочиб қаерга ҳам борарди. Унга аталган тош аллақачон ёзиб қўйилган!\nҲазрати Аббос “Биз болалигимизда Умми Хонийнинг уйида шу тошларни кўргандик. Улар билан ҳар хил ўйинлар ҳам ўйнардик” деб айтганди.\nҚурайшликлар босқинчилардан қолган от-улов, қурол-аслаҳа хуллас жуда катта ғаниматга эга бўлишади. Лекин жасадлар ҳидланиб, шаҳарни қўланса ҳид тутиб кетади. Абдулмутталиб яна Каъбанинг ҳалқаларига ёпишади. Жаноби Ҳаққа ёлворади. Шунда ҳеч кўрилмаган бир ёмғир ёғиб, сув сел бўлиб оқади ва бутун жасадларни оқизиб, чўлга чиқариб ташлайди.\nҲа, юзи суви ҳурматига коинот яратилган Сарварнинг ташрифлари жуда яқин. Беш кунгина қолди.\nРасулуллоҳ (саллаллоҳу алайҳи васаллам)нинг оналари Омина хоним айтиб беради: У ҳазрат дунёга келадиган он яқинлашганида уйда ёлғиз эдим. Хўжайиним Абдуллоҳ тўрт ой аввал Мадинада вафот этганди. Қайнотам Каъбани тавоф қилиш учун чиқиб кетганди. Уйнинг шифт тарафидан оппоқ нуроний бир нарса тушди. Мени қўрқув қоплади. Бир оқ қушнинг қаноти билан мени силаганини ҳис этдим, қўрқувим тарқади. Сўнгра менга сутдек оқ шарбат бердилар. Чанқаган эдим, олиб ичдим. Узун бўйли, юзлари кичик аёлларни кўрдим. айни Абди Маноф қабиласининг қизларига ўхшарди. Кўкдан ергача тушиб турган оқ ипакдан бир ёпинчиқ келтирдилар. Улардан бирининг “Уни инсонларнинг кўзидан яширяпмиз” деганини эшитдим. Гала-гала қушларни кўрдимки, тумшуқлари зумраддан, қанотлари ёқутдан эди. Шу вақт кўзимдан пардани олдилар. Шарқдан ғарбгача ер юзини сайру томоша қилдим.\nМуҳаммад алайҳиссалом туғилар-туғилмас бошини саждага қўйди. Бармоғини самога кўтарди. Сўнгра бир булут тушиб, уни олиб кетди. “Муҳаммадни олиб бутун оламни айлантириб чиқинглар. Бутун махлуқот Уни исми билан, сурати-ю сифати билан танисин, билсин!” дейилди. Ўша булут Муҳаммадни қайтариб олиб келди. Уни оқ жунга ўраб қўйгандилар. Йўргаги сутдан оқ, ипакдан юмшоқ ва енгил эди. Яна бир булут келди, унинг ичидан отнинг кишнаганлари эшитиларди. Бир овоз эшитдим: Унга Одамнинг поклигини, Нуҳнинг марҳаматини, Иброҳимнинг дўстлигини, Исмоилнинг лисонини, Юсуфнинг жамолини, Яъқубнинг басоратини, Аюбнинг сабрини, Яҳёнинг зуҳдини ва Исонинг карамини (алайҳимуссалоту вассалом) бердик.\nБайтуллоҳ Аллоҳнинг уйи\nАлайҳиссалоту вассалам жанобимиз Каъбаи муаззамани кўриши билан “Эй Аллоҳим! Бу байтнинг шарафини, ҳайбатини, кароматини орттиргин. Ҳаж ва умра ибодатларини бажо келтирган мўминларнинг ҳам дин ғайратини, карамини зиёда қилгин” деб дуо қилардилар.\nАбраҳа 300 000 аскар ва 4000 фил билан водийга киради, заминни титратиб олға юрадилар. Каъбага етишларига озгина қолганди.\nАббос (родиаллоҳу анҳ) Расулуллоҳга (саллаллоҳу алайҳи васаллам) айтдики: Сиз бешикда ётганингизда ой билан гаплашардингиз. Бармоғингиз билан қайси тарафга ишора қилсангиз, ой шу тарафга ўтарди. Мени ўша вақтларда исломга чақирганингизда ҳам тараддудсиз қабул этардим.\nОмина хонимки Муҳаммаднинг онаси,\nШул садафдин туғилди ул дур донаси,\nЧунки Абдуллоҳдан бўлди ҳомила.\nВақти етди ҳафта ву айём ила.\nМуҳаммаднинг ташрифи бўлди яқийн.\nКўп аломат кўринди келмасидин.\nРаббиул аввал ойининг нечаси,\nЎн иккинчи куни душанба кечаси.\nШул кеча туғилди Ул хайрул башар,\nОнаси анда нелар кўрди, нелар.\nДеди “Кўрдим” ул Ҳабибнинг онаси,\n"Бир ажиб нур, қуёш ким парвонаси,\nБарқ уриб чиқди уйимдин ногаҳон,\nКўкларга қадар нур билан тўлди жаҳон.\nСамо ёрилди ву фатҳ бўлди зулам,\nУч малак кўрдим, қўлларида аълам.\nМағрибу машриқда иккиси анинг,\nБири турди томида Каъбанинг.\nУлардин билдимки, халқнинг шарифи\nБу жаҳонга яқин қолмиш ташрифи.\nЭндилар самодан малаклар саф-саф,\nКаъба каби қилдилар уйим тавоф.\nЁрилиб чиқди девордин ногаҳон,\nКелди уч ҳурий, менга бўлди аён.\nБаъзилар айтарки, бу уч дилбарнинг,\nОсия эди бири ул моҳипайкарнинг.\nБири Марям хоним эди ошикор,\nЯна бири ҳурийлардин бир нигор.\nМенга яқин келиб ўлтурдилар,\nМустафони суюнчилаб турдилар.\nАйтдилар ўғлинг янглиғ бир ўғил,\nДунё яратилгандин келмабдур, бил.\nШу сенинг ўғлингдек қадри жамил,\nБир онага бермабдур ҳеч ул Жалил.\nУлуғ давлат топдинг, эй дилдора сан,\nТуғилгайдур сендан ул хулқи ҳасан.\nБу меҳмон илми ладун султонидур,\nБу меҳмон тавҳиди ирфон конидур.\nАнинг ҳурматига давр айлар фалак,\nЮзига муштоқ турур инсу малак.\nБу кеча шул кечадир ким ул шариф,\nНур билан оламларни айлар латиф.\nБу кеча шодон бўлур арбоби дил,\nБу кеча чун жон берур асҳоби дил.\nРаҳматан лил оламиндур Мустафо,\nҲам шафиъул-музнибиндур Мустафо.\nОмина айтар чу вақт бўлди тамом,\nКи вужудга келгуси ул хайрул-аном.\nЧанқадим бисёр, ҳароратдан қатъий,\nУзатдилар жом тўла мева шарбати.\nШарбатни қаршимда тутди ҳурийлар,\nБуни сенга берди Аллоҳ,- дедилар.\nҚордин оқ ҳамда совуқ эрди,\nЛаззати дахи қандда йўқ эрди.\nИчдим ани бўлди жисмим нурга ғарқ,\nЭта олмадим ўзимни нурдан фарқ.\nКелди бир оқ қуш қаноти бирла равон,\nОрқамни силади, қувват бирла ҳамон.\nТуғилди шу соатда ул султони дин,\nНурга ғарқ бўлди само ву замин.\nСоллу Алайҳи ва Саллиму таслимо,\nҲатта танолий жаннатан ва наимо.\nАссалоту вассалому алайка ё Расулаллоҳ,\nАссалоту вассалому алайка ё Ҳабибаллоҳ,\nАссалоту вассалому алайка ё Саййидал аввалина вал охирин.


Ўзбекистон, 12 май 2013\nякшанба 12 май 2013\nАндижон қатлиомининг 8 йиллиги муносабати билан 11 майда Туркиянинг Истанбул шаҳрида “Озод Ўзбекистон” халқаро анжумани бўлиб ўтди. Тадбирнинг асосий меҳмони Британиянинг Тошкентдаги собиқ элчиси Крейг Мюррей бўлди.\nЎзбек маданиятида кетма-кет иккита йўқотиш\n10 май куни ëзувчи Омон Мухтор 72 ёшида вафот этди. Ундан уч кун олдин эса¸ таниқли кинооператор ва режиссёр Ҳотам Файзиев тупроққа қўйилди.\n“Қуёшли”даги канцелярия бозори раҳбарлари суд қилинмоқда\nТошкент вилоятининг “Қуёшли” посёлкасидаги канцелярия моллари билан савдо қиладиган улгуржи бозорининг ўнга яқин раҳбар ва ходимлари суд қилинмоқда. Бу бозорни ўтган йилнинг 26 июл куни кучайтирилган милиция ходимлари ёрдамида солиқчиларнинг “Бозор гуруҳи” босган эди. Ўшанда тадбиркорларнинг бир миллиард сўмлик юки қоғоз-ҳужжатсиз зўрлик билан олиб чиқиб кетилган эди.\nФармацевтика ширкатларини текширувчилар босди\nЎзбекистондаги фармацевтика ширкатларининг молиявий-хўжалик ишлари ҳуқуқ идораларидан тузилган махсус гуруҳлар томонидан ёппасига текширилмоқда. Дори-дармон бизнеси билан шуғулланган айрим ширкат раҳбарларининг мамлакатдан қочиб кетгани айтилмоқда.


Шайтон лашкарлари – .:: Xadicha.uz\nЁлғон араб тилида “кизб” дейилади ва луғатда ростни тескарисини англатади. Пайғамбаримиз Сарвари Олам (с.а.в) дан ривоят қилишларича, ёлғон сўз гуноҳга, гуноҳ эса дўзахга йўллайди. Хатто инсон ора-сира ёлғон гапирса ҳам, Аллоҳ ҳузурида каззоб (ёлғончи) бўлиб ёзилиб қолар экан.\nСаҳиҳ Бухорийда келтирилишича Расулуллоҳ (с.а.в) “Гумондан сақланинглар, албатта гумон ёлғондан иборатдир” дея марҳамат қиладилар. Пайғамбаримиз Муҳаммад (с.а.в) ёлғон ёлғонку, ҳаттоки ёлғонга олиб борувчи гумондан ҳам сақланишга буюряптилар. Чунки ёлғон гуноҳи кабиралар қаторига киритилгандир.\nМусанниф (раҳмотуллоҳи алайҳ) ёлғончи киши ва ёлғон гувоҳлик берувчи кимсалар ҳақида қуйидагиларни айтадилар: “Ёлғончи ва ёлғон гувоҳлик берувчи кимсалар ёлғон гапирибгина қолмай яна бир қанча улкан гуноҳларни содир этадилар. Улардан биринчиси ёлғон ва уйдурмадир. Аллоҳ таоло “Албатта, Аллоҳ ҳаддан ошувчи ёлғончи кимсаларни ҳидоят қилмас” дея марҳамат қилади. (Фотир сураси, 28)\nҲадиси шарифларда “Мўминнинг табиатида ҳиёнаткорлик ва ёлғончиликдан ташқари ҳар қандай хислатга мойиллик бўлиши мумкин” дея такидланади. Ёлғончи инсонинг қилаётган иккинчиси зулум бўлиб, кимнинг зарарига ёлғон гувоҳлик берса, унга зулм қилган бўлади. Чунки шу ёлғони сабабли ўша кишининг мол-мулки ёки обрўси ва жони кетади. Шунингдек, кимни фойдасини кўзлаб ёлғон гувоҳлик берса, унга ҳам зулм қилган бўлади. Зеро унинг ёлғони сабабли у киши ҳаром мол-мулкни эгаллайди вадўзахга маҳкум бўлади. Расулуллоҳ (с. а.в) айтадилар: “Кимга биродарининг ҳаққини ҳукм қилиб берсам, батаҳқиқ унга дўзахнинг бир парчасини бўлиб берган бўламан” (Мутафаққун алайҳ). Қилган гуноҳларининг учинчиси Аллоҳ таоло ҳаром қилган ва сақлаганўзганинг мол-мулки, қони ва обрўсига тажоввуз қилади. Расулуллоҳ (с.а.в) уч мартта: “ сизларга гуноҳи кабираларнинг хабарини қилайми?” деб сўрадилар-да: “Аллоҳга ширк келтириш, ота-онага оқ бўлиш. Огоҳ бўлинглар, ёлғон гувоҳлик бериш ва ёлғон гапириш”, дедилар. Суянган холда эдилар, ўтириб олдиларда бу сўзни такрорлайвердилар. Хаттоки биз “Қани эди сукут қилсалар” дедик. (Бухорий, Муслим, Термизий ривояти). Бундан кўриниб турибтики гуноҳи кабираларнинг орасидан ёлғон гувоҳлик бериш ва ёлғон гапириш борасида алоҳида огоҳлантирмоқдалар.\nЁлғончиликнинг кўринишларидан бири бу бировга туҳмат қилиш бўлиб, Расулуллоҳ (с.а.в) туҳмат қилиш ва туҳматга қулоқ солишдан қайтардилар. Туҳмат мусулмон киши ҳақида бошқа бир мусулмонда нафрат уйғотадиган нарсаларни айтиб, унда йўқ нарсаларни унга тўнкашидир. Бу иши билан Аллоҳ тўғрилаб изга саолиб қўйган нарсага путур етказади, Аллоҳ уларни боғлаб қўйган риштага даҳл қилиб, уни узади. Натижада улар орасида адоват, нафрат уйғонади. Бу иш эса катта бузғунчиликка олиб келади, унинг кетидан эса ёвузлик ва ёмонлик туғилади. Шунинг учун ҳам Расулуллоҳ (с.а.в): “Бўхтончи, иғвогар жаннатга кирмайди”, деб марҳамат қилдилар. Чунки у шайтоннинг лашкари ва жосусидир. У боғланган ришталарни жиғ-жиғлаш билан узади.\nБугунги кундачи, ҳар бир қилаётган амалимиз, айтаётган гапларимиз, сўзларимиз ёлғон сўзлашдан, бировга туҳмат қилишдан, ўзгалар шанини қоралаб, ёвузлик ва ёмонлик уруғини сочишдан иборат бўлиб қолмаяптимикин? Бу ўринда кундалик ҳаётимизнинг ажралмас қисмига айланиб улгурган ижтимоий тармоқлардаги фаолиятимизнинг аксарияти шундай холатларни келтириб чиқараётганлиги катта бузғунчилик эмасмикин? Турли сайтларда инсонларни бир-бирларининг ёки ўзгаларнинг шаънига ёлғонлар айтиб, тухмат қилиши одатий холга айланиб бораётгани нақадар ҳунук ҳолатдир.\nЖамият ривожининг мустаҳкам пойдевори ҳисобланган оилаларда рўй бераётган ажрим ва келишмовчиликларнинг асл сабаби ҳам ёлғон ва бўхтон эмасмикин? Давлатлар, фуқаролар орасида келиб чиқаётган низоларнинг асл илдизи ҳам гумон, ёлғон ва туҳмат эмасмикин? Бу ҳоллларнинг барчаси юқорида айтганимиз ришталарни жиғ-жиғлаш билан узишнинг айнан ўзи эмасмикин? Аммо бирор кишига бўҳтон қилиб, уни ортидан лой чаплпмоқчи бўлгган инсон шуни унутмаслиги керакки, ўзи отаётган лой у инсонга етиб бормаслиги мумкин, лекин лой отган инсонинг қўллари лой бўлгани қолади. Яъни, ёлғон сўзлаб тухмат қилувчи инсон фақатгина ўзи ва охирати учун зарар қилмоқда.\nАллоҳ барчамизни гуноҳ ишлардан четлатсин, Ўзи рози бўладиган амалларга йўллашини ёлғиз Ўзидан сўраб қоламиз. У марҳаматли ва саҳоватли зотдир.


Исломда ислоҳотлар хусусидаги «Ҳаракат»нинг мақоласи ҳақида — Зикр аҳлидан сўранг\nИсломда ислоҳотлар хусусидаги «Ҳаракат»нинг мақоласи ҳақида\nСаволлар › Мавзу: Бошқа ақийдавий масалалар › Исломда ислоҳотлар хусусидаги «Ҳаракат»нинг мақоласи ҳақида\nDoston048 сўради 5 йил аввал\n«Ўқувчимизнинг Исломда ислоҳотлар хусусидаги мактубига «Ҳаракат»нинг жавоби\nИсми кўрсатилмаган ўқувчимиз: Азизларим, мен сизлардан ғоят миннатдорман. Жуда кўпчиликка Ҳаракат сайти ҳақида мен яхши хабар берганман. Аммо кўпинча сайтдаги ИСЛОМНИ ИСЛОҲ ҚИЛИШ, яъни ягона имон фарзини қолдириш фикридан сўнг кўпчилик «Э, бу сайт бўмайдикан» деябди. Шахсан бу ислоҳ тўғри фикр, аммо фикр муалифи қорамоллардан камида 2 юз йил олдинда фикрламоқда. Менимча Исломга таалуқли ҳар бир сўзни сайтдан учириш лозим. Зероки ЎЗТВда Ҳаракатни Исломий тўда демасин. РЕСПЕСТ.\n«Ҳаракат»: Авваломбор билдирган фикрингиз учун катта раҳмат. Биз «Исломни ислоҳот қилиш» фикрига жуда ҳам жиддий қараймиз. Чунки, Ислом дунёси аянчли аҳволда. Сўнги юз йилликларда мусулмонлар бирота илмий ёки техник янгилик яратмадилар. Яқингача Туркия ва Эрондан бошқа ҳамма Ислом мамлакатлари Ғарбнинг мустамлакаси эдилар. Бошқаларни қўйинг, ўзбеклар қандай аҳволда эди? Ғарбда поездлар, электр энергияси, радио ихтиро қилиниб, учоқлар қилишга бошланган бир пайтда биз шам чироқлар ва Қўқон аравадан нарига ўтолмаганмиз. Руслар келмагунча бутун қурилишларимиз пахса ёки гувала деворга асосаланарди. Ҳозир ҳам мусулмонлар ҳамма ерда Ғарбга хизматкорлик қилишади, холос. Табиий, Япония ва Жанубий Кореяни ҳам моҳиятан Ғарбга қўшмоқдамиз.\nШундай экан, мусулмонлар бундай қолоқлигимизнинг сабаби нимада, деб ўйлашлари керакмасми? Биз шуни ўйлаямиз. Биздан бошқа ҳеч ким ўйламаяпти демоқчимасмиз. Масалан, бизнинг сайтимизда 19 асрнинг ахири, 20 асрнинг бошларида Афғонистонда яшаган Ислом уламоси Афғоний ҳақида мақола эълон қилинган эди. Афғоний Ислом дунёсининг қолоқлигида Ислом динининг роли борлигини гапирмаслик ножиддийликдир деган маънода гапиришга бошлагач, зўрға Мисрга қочиб қолган. Чунки, маҳаллий чала муллалар уни Исломга шак келтиришда айблаб, уни тошбўрон қилишга чақиришган. Ёки Малайзиянинг собиқ Бош вазири Махатхир Мохаммад Исломда ислоҳотлар кераклигини ёзганда, «Бирлик» лидери Абдураҳим Пўлат «Малайзиянинг собиқ Бош вазири каби тарафдорларим борлигидан мамнуман» номли мақола ёзганди. Чунки, унинг ўзи ҳам ислоҳотлар тарафдори.\nБаъзи чаласаводлар «Исломда ислоҳот» сўзларини Қуръонни ислоҳот қилиш деб тушунадилар. Мутлақо хато. Қуръон Аллоҳ томонидан берилган муқаддас китоб, уни ислоҳ қилишни гапириш динимизга қарши гапириш бўларди. Гап Қуръонни тўғри тафсир қилиш, яъни уни тўғри тушунтириш тўғрисида кетмоқда.\nКичикина бир мисол олайлик. Биз ўзбеклар «кўзингга қара» деган иборани кўп ишлатамиз. Аслида, ҳамма нарсага кўз билан қаралади. Аммо кўзингга қандай қилиб қарайсан. Нима билан қарайсан кўзингга: Кўзинг биланми? Аммо, бу иборанинг маъносини ҳамма тушунади. Шунга ўхшаш мисоллар жуда кўп. Уларнинг асосида ҳамма тушунчаларимизни сўз билан тўппа-тўғри ифодалаб бўлмаслиги, тушунчаларимиз бойлиги — тилимизнинг бойлигидан кучли эканлигидадир. Араб тили ҳам шундай, унинг сўз бойлиги Аллоҳ берган тушунчаларни тўппа-тўғри ифодалай олмайди. Шу сабабли, «кўзингга қара»ни қандай тушунсак, Қуръондаги жуда кўп ибораларни тўғридан-тўғри эмас, бошқачароқ тушуниш кераклигини тушунамиз. Айнан, шу сабабдан, Қуръон тафсир қилинган.\nАммо, тафсир қилганлар ҳам одам. Улар ҳам Қуръондаги ибораларни ўз билимлари доирасида тафсир қилишган. Масалан, Исломнинг фарзларидан бири Намоз ҳисобланади. Намознинг фарзларидан ёки шартларидан бири — номозни Каъбага қараб қилишдир ёки ўқишдир. У замонларда Ернинг думалоқлигини билмаган уламоларимиз, бу шартни тўғридан-тўғри тушунишган ва Каъба тарафга қараб номоз ўқишни буюришган. Аммо, кейин билсак, Аллоҳ ерни думалоқ қилиб яратган экан. Демак, Каъбанинг горизонти ташқарисидаги жойларда Қаъбага қараб номоз ўқиш имкони йўқ. Айниқса, Ернинг орқа тарафида, масалан Америкада туриб, Каъбага қараб номоз ўқишни гапириш кулгилидир. Ҳозир мусулмонларнинг мутлақо кўпчилиги, Қуръоннинг ҳозирги тафсиридан келиб чиқсак, номоз фарзини бажараяпмиз деб ўзларини алдаб юришибди. Бундай оммавий иккиюзламасилик Ислом дунёсининг қолоқлиги сабабларидан биридир.\nБу инқилобий, ростдан ҳам ҳар ким ҳам тушунавермайдиган инқилобий ислоҳотлар масаласини биринчи бўлиб «Ҳаракат» тарафидан кўтарилаётгани учун мусулмонлар бизга раҳмат дейишлари керак. Мақсадимиз, фақат ном чиқариш ва раҳмат олиш эмас, Ислом дунёсининг ривожланиши йўлида ўзимиз яратган тўсиқларни олиб ташлаш.\n«Ҳаракат» Хабар Агентлиги — ҳттп://ҳаракат. нет/неwс/? ид=13860″


2019 йилда ИИБ бўлим бошлиқларининг 67 нафари интизомий жазога тортилди\n22:04 / 30.01.2020\n2017 йилда Ўзбекистондаги 30та шаҳар ва 170та туман ички ишлар органлари бошлиқларининг ёшлар масалалари бўйича ўринбосари – ҳуқуқбузарликлар профилактикаси бўлими бошлиғи лавозимлари жорий этилган эди.\nБиргина 2019 йилнинг ўзида республика бўйича бу лавозим эгаларининг ярмидан кўпи – 114 нафари ё лавозимидан озод этилган, ёки интизомий жавобгарликка тортилган.\nИчки ишлар вазири, генерал-лейтенант Пўлат Бобожонов 29 январь куни ёшлар билан ўтказилган учрашувда шу ҳақда маълумот бериб ўтди, деб хабар қилмоқда Kun.uz мухбири.\nПўлат Бобожонов ёшлар билан учрашди. 2019 йилда тизимдаги 46 ёш ходим жиноятга қўл урган\n«Шаҳар-туман ички ишлар органлари бошлиқларининг ёшлар масалалари бўйича ўринбосарлари нафақат профилактика инспекторларининг фаолиятини мувофиқлаштириш, балки ўзи раҳбарлик қилаётган ҳудуддаги аҳоли, айниқса, ёшлар билан узлуксиз тарзда ишлаш, уларнинг муаммоларини аниқлаб, ҳал этиш чораларини кўриш каби вазифаларга ҳам масъулдирлар.\nБироқ ҳамма жойда ҳам уларнинг фаолияти тўғри ташкил этилган деб айтолмаймиз. Ёшлар бўйича ўринбосарларнинг ҳаммаси ҳам ўзига юклатилган вазифаларни сидқидилдан бажармаяпти. Шунинг учун ўтган йили 47 нафар ёшлар масалалари бўйича ўринбосар лавозимидан озод этилиб, 67 нафари интизомий жавобгарликка тортилди», – деди Бобожонов.\nИчки ишлар вазири маслаҳатчиси, генерал-полковник Зокиржон Алматов\nҲудудий ички ишлар бошқармаларида янги лавозим жорий этилади\nИИВ раҳбарининг қайд этишича, ёшлар масалалари бўйича ўринбосарларнинг аксариятини 30 ёшдан ошганлар ташкил этади. У бу лавозимларга билимли, ҳалол ва жонкуяр ёш ходимлар тайинланиб, босқичма-босқич ёшартириб борилишини таъкидлади.\n«Вазир ўринбосарлари Рустам Хотамов ва Азизбек Икромов бундан буён ёш ходимларни хизмат фаолиятини холис баҳолаш, ўзаро тажриба алмашиш, уларга янги ишлаш методларини ўргатиш бўйича махсус тренинглар ташкил этиш амалиётини йўлга қўйиши лозим. Бунда яхши ишлайдиган ходимларнинг иш тажрибасини оммалаштириб, хизмат кўрсатиши паст бўлган ходимларга ўрнак қилиб кўрсатиш, уларнинг меҳнатини муносиб рағбатлантириш ва лавозимларини ошириш керак. Чунки ёш ходимлар ички ишлар органларининг юзи, обрўси ва ижобий имижини юксалтиришдаги энг асосий кучдир», – деди Пўлат Бобожонов.\nИчки ишлар вазири ўринбосари, полковник Рустам Хотамов\nБилдирилишича, ҳудудлардаги раҳбарлар ҳалигача ёш ходимларга ишонч билдириш масаласида оқсамоқда. 2019 йилда 425 нафар ташаббускор раҳбарлик лавозимларига кадрлар захирасига олинган бўлса-да, шундан бор-йўғи 44 нафари юқори раҳбарлик лавозимига тайинланган.\nТошкент вилояти ички ишлар органларида янги лавозим тайинловлари амалга оширилди\n09:22 / 17.08.2020\nПўлат Бобожонов жазони ижро этиш тизимидаги маҳкумлар сонини маълум қилди\n09:53 / 15.08.2020\n2020 йилда ИИВ ўз хавфсизлиги хизмати фуқароларни ноқонуний ушлаб, зўравонлик қилиш билан боғлиқ 5та ҳолатни аниқлади - Бобожонов


Ниқоб тақмаган йигитга нисбатан ИИБ ходимининг шафқатсизлиги ижтимоий тармоқларда қораланди.\nҚорақалпоғистоннинг Нукус шаҳрида ИИБ ходимининг йигирма ёшлар атрофидаги йигитни ерга ётқизиб, бўйнини босиб олгани акс этган видео 16 июнь куни ижтимоий тармоқларни ларзага солди.\nЖамоат жойида ниқоб тақмаган йигитга бу қадар шафқатсиз муносабатда бўлиниши тармоқларда кенг қораланмоқда.\nОзодлик билан суҳбатда бўлган қорақалпоғистонликларнинг айтишича, воқеа 14 июнь куни Нукус шаҳрининг эски шаҳар қисмидаги автовокзал ҳудудида "маска операцияси" пайти рўй берган.\nҚорақалпоғистон Ички ишлар вазирлиги ўз ходимининг видеода акс этган ҳаракати юзасидан хизмат текшируви ўтказаётганини Озодликка маълум қилди.\nВазирлик матбуот хизмати мулозими тиббий ниқобини тақмаган, карантин қоидаларига амал қилмай таксичилик фаолияти билан шуғулланган 22 ёшли йигит ИИБ ходимининг қонуний талабларига бўйсунмасдан, фаол қаршилик кўрсатганини ҳам айтди.\nБир кун аввал сурхондарёлик тадбиркор Довар Жўрақулов Озодлик карантин қоидаларини назорат қилиб юрган Миллий гвардия ҳарбийлари уни бўғиб, хушидан кеткизишгани ҳақда айтганди.\n16 июнь куни Телеграм тармоғининг "Қарақалпақстан жаслари" каналида тарқалган видеода ИИБ ходими 20 ёшлар атрофидаги йигитни ерга босиб олгани акс этган.\n"Қарақалпақстан жаслари" каналининг Жарқинай исмли фойдаланувчиси видео остига: - Милиция ўғриларни ушлаш билан шуғулланмайдими, деб изоҳ қолдирди.\n- Қўлида қуроли бўлмаса оёғи билан бўйнидан босиши қонунга зид. Бирон касали бўлса ўлиб қолиши ҳам мумкин, кейин ким жавоб беради ўлиб қолса? Кўряпсизку, АҚШда нималар бўлиб кетди. Полициячи Жорж Флойд исмли қора танлини ерга босиб ўлдириб қўйдику!\nҚорақалпоғистон Ички ишлар вазирлиги Ахборот хизмати мулозими 14 июнь куни Нукусда аҳоли орасида карантин қоидаларига риоя этилишини назорат қилиш бўйича рейд ўтказилганини Озодликка тасдиқлади.\nМулозим видеода акс этган ҳолатни Озодликка изоҳлар экан бундай деди:\n- Катта лейтенант хатти-ҳаракатларига ҳуқуқий баҳо бериш юзасидан хизмат текшируви ҳам тайинланган, - деди Қорақалпоғистон ИИВ матбуот ҳизмати мулозими.\nНукусдаги ҳолат жаҳон бўйлаб афроамерикалик Жорж Флойднинг ўлими ортидан бошланиб кетиб, қарийб икки ҳафтадан бери давом этаётган норозилик намойишлари фонида содир бўлди.\nФлойднинг оқ танли полициячи томонидан 25 майда ўлдирилиши нафақат АҚШда, балки дунёнинг кўплаб мамлакатларида, жумладан, Қўшма Штатларнинг асосий иттифоқчилари бўлган Европа Иттифоқига аъзо давлатларда кўплаб норозилик намойишларига сабаб бўлмоқда.


SmartPro Compact FC8776: Smart Pro Compact FC8776 энг ақлли ёрдамчи\nBosh sahifaBlogSmartPro Compact FC8776: Smart Pro Compact FC8776 энг ақлли ёрдамчи\nРобот чангюткич SmartPro Compact FC8776 – Philips ишлаб чиқарувчисидан янгилик, у исталган “ақлли” чангюткичга муносиб рақобатчи бўла олади. Аммо у олдингиларига нисбатан анча қиммат туради.\nҚуйида — унинг нархи баландлиги ва ундан кам бўлмаган юқори даражадаги оммавийлиги сабабларини текшириб чиқамиз...\nSmartPro Compact FC8776 хусусиятлари:\nИлгари компания шунга ўхшаш FC8800 қурилмасини бозорга чиқарган эди. Олдингисидан такомиллаштирилган модель икки баравар тез ишлаши билан фарқ қилади. Шунга яраша, унинг ёрдамида уй йиғиштиришга вақт камроқ сарфланади.\nИшлаб чиқарувчилар чангюткич ўлчамларини имкон қадар кичрайтириб ва 3 та ғилдирак билан жиҳозлаб, тор жойлардан ўта олиш кўрсаткичларини ошириш ҳақида ҳам ғамхўрлик қилишди (унинг баландлиги 6 см - дан иборат, бу эса, ҳатто, энг тозалаш қийин бўлган жойларни ҳам тозалаш имконини беради). Охирги қўшимчалар туфайли, робот ҳатто гилам устида ҳам бемалол ҳаракатланиши мумкин. Яна, у унча баланд бўлмаган остоналардан ва бошқа тўсиқлардан ҳам енгилгина ўтади. Агар бундай жойлардан ўтиш имконияти бўлмаса, қурилма айланиб ўтишни амалга оширади. Ҳа, айтганча, янги қурилма билан мебелнинг яхши сақланиши ҳақида ташвишланиш шарт эмас. Агар тўқнашув юз берганда ҳам, у юмшоқ бўлади, чунки чангюткич махсус резинали лаппак билан жиҳозланган. Аммо бу билан фарқлар тугамайди.\nSmartDetection тизими юза турини мустақил равишда таҳлил қилиш ва уй йиғиштиришнинг керакли тартибини танлаш имконияти билан таъминлайди. Ҳа, айтганча, 4 - та режим мавжуд. Инновацион кенг TriActive XL насадкаси, 1 мартада аввалгига қараганда икки баравар кўп майдонни тозалаш имконини беради. Энди майдони 20 м бўлган хоналарни йиғиштириш 20 дақиқадан кўп вақтни олмайди. Шубҳасиз, кўпгина робот - чангюткич эгалари хоналар бурчакларини яхшилаб тозалаш имконияти йўқлиги каби бундай муаммога кўп марта дуч келишган. Ишлаб чиқарувчи компания ушбу масаланинг ечимини топиш ҳақида ўйланиб қолди ва FC8776-ни янада узунроқ ён чўткалар билан ва ахлатни тортиб олиш учун бир жуфт қўшимча тешик билан жиҳозлади. У энди ҳатто энг майда чанг зарраларини ҳам йиғиштириб олади.\nҲар ерда ҳозиру — нозир чангюткични топа олмаяпсизми? Янг қурилма билан бундай муаммолар энди йўқ. Унинг жойлашган жойини аниқлаш учун кафтингизга уринг, ва у сизга товушли сигнал беради. Ҳа, айтганча, янги қурилмани пульт билан бошқариш мумкин. Вақтингиз йўқми ёки хизмат сафарига кетишни режалаштиряпсизми? Уй йиғиштириш жадвалини киритинг, холос, ва ақлли робот чангюткич уйни ўзи йиғиштиради, сизнинг иштирокингиз шарт эмас!\nҲаётингизни енгиллаштирувчи бошқа янгиликлар ҳақида Блогда ўқинг! Бугун сизга кир ювиш кукунисиз ва сувсиз ювадиган машина, ақлли идиш ювгич ва қувватлантиришга эҳтиёжи йўқ телефон билан танишишни таклиф қиламиз.


Футбол бўйича Германия чемпионати май ойининг иккинчи ярмидан қайта тикланади – Газета.uz\nФутбол бўйича Германия чемпионати май ойининг иккинчи ярмидан қайта тикланади\nГермания май ойининг иккинчи ярмидан футбол бўйича чемпионатни қайта тиклайди. Англия ва италян жамоалари ҳам ўз турнирларини якунлаб олишни хоҳлашмоқда, бироқ ҳукуматлар қарорларини кутишга мажбур. Француз чемпионати апрель ойида «Пари Сен-Жермен»нинг муддатидан олдинги ғалабаси билан якунланди.\n7 май 2020, 20:47 Коронавирус Спорт Жаҳон\nГермания май ойининг иккинчи ярмида футбол бўйича асосий чемпионат ҳисобланган Бундеслига ўйинларини якунига етказиб қўйишни режалаштирмоқда, дея хабар қилди ТАСС агентлиги.\n«Майнинг иккинчи ярмида гигиена қоидаларига риоя қилинган ҳолда ўйинларни ўтказиш мумкин», — дея эълон қилди Германия канцлери Ангела Меркель чоршанба куни ФРГ федерал ерлари ҳукуматлари билан маслаҳатлашувлар якунлари бўйича.\nУ бу ҳақда Германия каоронавирус пандемиясининг биринчи босқичидан ўтиб бўлганини эълон қилганидан сўнг маълум қилди. Қайд этиш керакки, Германия ҳозирда касаллик ҳолатлари сони бўйича дунёда олтинчи ўринда. Мамлакатда 168,1 минг киши COVID-19 инфекциясига чалинган бўлиб, уларнинг қарийб 140 минг нафари соғайган.\nАввалроқ Германия Меҳнат вазирлиги бир қатор шартлар билан футбол чемпионатини қайта тиклашни таклиф қилган эди. Жумладан, профессионал футбол жамоалари футболчилари ниқобларда ўйнашлари керак. Бунда гап оддий кундалик ниқоблар эмас, балки тиббий стандартларга асосланган махсус ниқоблар ҳақида кетмоқда. Улар бурун ва оғизни ҳимоя қилиши шарт. Ниқоблар ўйин вақтида тушиб кетмаслиги, ўйинчилар эса уларга тегинмаслиги керак.\nМарт ойида пандемия туфайли Германия чемпионати тўхтатилгунига қадар Мюнхеннинг «Бавария», Дортмунднинг «Боруссия» ва «РБ Лейптсиг» пешқадамлик қилаётган эди. Чемпионатнинг тўққиз тур учрашувлари қайд этилмаган.\nАнглия ва Италия клублари ҳам мамлакат турнирларини якунламоқчи. Англия футбол чемпионати ҳукумат рухсати билан ўтказилади. 13 март куни тўхтатилган турнир ўйинлари номаълум муддатга қолдирилган эди. Ҳозирда чемпионат жадвалида «Ливерпул», «Манчестер Сити» ва «Лестер» пешқадамлик қилишмоқда.\nИталия чемпионатининг барча 20 жамоаси ҳам бир овоздан коронавирус пандемиясига қарамай мавсумни якунлаш истагида. Eurosport хабарига кўра, бунинг учун фақат расмий ҳукумат рухсатномаси талаб қилинади. Карантин пайтида Италияни тарк этган клуб ўйинчилари мамлакатга қайтмоқдалар, уларнинг ушбу мамлакатда ўзини ўзи изоляция қилиш даврини ўтказган ҳамкасблари эса аллақачон машғулотларга киришмоқдалар. Ҳозирда «Ювентус», «Лацио» ва «Интер» пешқадамлик қилмоқда.\nФранцияда чемпионат муддатидан олдин якунланди, апрель ойининг охирида етакчи бўлган Парижнинг «Пари Сен-Жермен» жамоаси чемпион деб тан олинди, дея қайд этди ТАСС.\n26 301 17 262 159 18 079 126 10 690 359 689 347


ЎзА - Қашқадарёда Ҳиндистоннинг номдор клиникалари филиаллари очилиши мумкин\nКейинчалик вилоят ҳокимлиги мажлислар залида ҳам Ҳиндистон “Халқаро бизнес палатаси” раҳбари Жаноб Манпрет Сингх Наги ва вилоят ҳокими Зафар Рўзиевлар иштирокида келишув музокаралари бўлиб ўтди.\n- Бизнинг юртимиз доривор гиёҳларга бой ҳудуд, - деди вилоят ҳокими. – Айниқса, тоғли ҳудудларимизда кўплаб доривор ва фойдали ўсимликларни кузатиш мумкин. Келинг, халқимиз эҳтиёжи ва юртимизнинг бой табиатини ҳисобга олиб, номдор клиникаларингиз филиалларини шу ерда очайлик. Шунингдек, вилоятимизда дори-дармон ишлаб чиқариш ва ҳинд мактабларини очиш бўйича ҳам музокаралар олиб бориш учун биз ҳам Ҳиндистонга бориш ниятидамиз.\nВилоят ҳокими томонидан билдирилган таклифлар жаноб Манпрет Сингх Нагига маъқул келди. Юртимиз имкониятларини ўрганиш ишларини олиб бориш мақсадида шу ой охирида 20 кишилик делегация билан вилоятимизга ташриф буюришини таъкидлади. Доривор гиёҳлар ишлаб чиқариш ва қадоқлаш йўналиши бўйича икки томонлама алоҳида лойиҳа ишлаб чиқиш ва ривожлантириш мақсади борлигини ҳам яшириб ўтирмади.


Путин Грозний аэропортига Аҳмад Қодиров номини берди\nЧеченистон пойтахти Грозний аэропорти.\nРоссия президенти Владимир Путин Чеченистон пойтахти Грозний аэропортига Аҳмад Қодиров номини бериш тўғрисидаги буйруқни имзолади.\nАҳмад Қодиров Чеченистоннинг биринчи президенти, амалдаги президент Рамзан Қодировнинг отаси. Жорий йилда унинг 70 йиллиги нишонланади.\nЧеченистон собиқ президентининг номи бунга қадар 300та кўчага, Грознийдаги бош майдонга, Чеченистон давлат университетига, мактаблар, боғчалар ва масжидларга берилган. Бундан ташқари Аҳмад Қодиров номидаги кўплаб спорт клублари ва жамоалар мавжуд.\nАҳмад Қодиров 1995-1999 йилларда тан олинмаган чечен республикаси Ичкериянинг муфтийси бўлган. Кейинроқ у мухолифатга қўшилган ва Россияни қўллаб-қувватлаган.\n2003 йилда у Чеченистон президентлигига сайланган. Лекин орадан олти ой ўтгач Грознийда амалга оширилган суиқасд оқибатида ҳалок бўлган.


Ҳиндистонда автобус дарахтга урилди - www.Voydod.net\nҲиндистонда автобус дарахтга урилди\nЙТҲда 12 киши ҳалок бўлди.\nҲодиса Чхаттисгарх штатидаги 6-миллий шосседа юз берди. 40 нафарйўловчини олибкетаётган автобус дарахтга бориб урилиши натижасида 12 киши ҳалок бўлган, яна 20 нафарикасалхонага етказилган. Жабрланганлардан бир нечтасининг аҳволи оғир сифатида қайд этилади.\nШуўринда Ҳиндистондаги йўллар дунёдаги энг хавфли йўллар эканини айтиш жоиз. Хусусан,\n2012 йилда мамлакатдаЙТҲ натижасида 140 мингга яқин киши нобуд бўлган.


Надия Дусанова бу сафар Светлана Радзивилдан...\n24.04.2019 10:42 0 1267\nҚатар пойтахтида ўтказилаётган баландликка сакраш бўйича Осиё чемпионатида терма жамоамиз вакилларининг муваффақиятли иштироки давом этмоқда. Атлетларимиз навбатдаги медалларини баландликка сакраш секторида қўлга киритишди. Бу ҳақда МОҚ матбуот хизмати хабар берди.\nҚитъамизда тенгсиз ҳисобланадиган Светлана Радзивил ҳамда Мудофаа вазирлиги спорт клуби аъзоси, лейтенант Надия Дусанова Дохада ҳам бирга шоҳсупага кўтарилишди. Фақат бу сафар қитъа чемпионатида ғолиблик Надия Дусановага насиб этди. Ҳамюртимиз олтин медални қўлга киритиши учун 1.90 метр баландликдан ошиб ўтиши талаб этилди.\nЭслатиб ўтамиз, бу икки атлетимиз Осиё ва Жаҳон миқёсидаги мусобақаларда чемпионлик учун доимий равишда ўзаро рақобат қилиб келишади.\nОсиё чемпионати Надия Дусанова Светлана Радзивил баландликка сакраш\nСпорт 14/10, 08:38